Πρόταση απόφασης του Συμβουλίου για τη σύναψη από την Ευρωπαϊκή Κοινότητα ευρωμεσογειακής ενδιάμεσης συμφωνίας σύνδεσης για το εμπόριο και τη συνεργασία μεταξύ της Ευρωπαϊκής Κοινότητας και της ΟΑΠ υπέρ της Παλαιστινιακής Αρχής της Δυτικής Όχθης και της Λωρίδας της Γάζας (97/C 128/01) COM(97) 51 τελικό - 97/0036 (AVC)

(Υποβλήθηκε από την Επιτροπή στις 7 Φεβρουαρίου 1997)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

την συνθήκη για την ίδρυση της Ευρωπαϊκής Κοινότητας και ιδίως το άρθρο 113 και το άρθρο 130 Ω, σε συνδυασμό με την πρώτη φράση του άρθρου 228 παράγραφος 2 και το δεύτερο εδάφιο του άρθρου 228 παράγραφος 3,

την πρόταση της Επιτροπής,

τη συγκατάθεση του Ευρωπαϊκού Κοινοβουλίου,

Εκτιμώντας:

ότι δυνάμει του άρθρου 130γ της συνθήκης, η κοινοτική πολιτική στο πλαίσιο της συνεργασίας για την ανάπτυξη θα πρέπει να στηρίξει την αειφόρο οικονομική και κοινωνική ανάπτυξη των αναπτυσσομένων χωρών, την ομαλή και σταδιακή ολοκλήρωσή τους στην παγκόσμια οικονομία και την εκστρατεία κατά της ένδειας στις χώρες αυτές 7

ότι η παρούσα συμφωνία για το εμπόριο και τη συνεργασία μεταξύ της Ευρωπαϊκής Κοινότητας, αφενός, και της ΟΑΠ υπέρ της Παλαιστινιακής Αρχής της Δυτικής Όχθης και της Λωρίδας της Γάζας, αφετέρου, που υπεγράφη στ. . . ., θα συμβάλει στη σταθεροποίηση των δεσμών μεταξύ των Παλαιστινίων και της Ευρωπαϊκής Ένωσης στο πλαίσιο της ευρωμεσογειακής εταιρικής σχέσης και θα ετοιμάσει το δρόμο για την έναρξη διαπραγματεύσεων προκειμένου να συναφθεί ευρωμεσογειακή συμφωνία σύνδεσης,

ΑΠΟΦΑΣΙΣΕ ΤΑ ΕΞΗΣ:

Άρθρο 1

Εγκρίνεται, εξ ονόματος της Ευρωπαϊκής Κοινότητας, η ευρωμεσογειακή ενδιάμεση συμφωνία σύνδεσης για το εμπόριο και τη συνεργασία μεταξύ της Ευρωπαϊκής Κοινότητας, αφενός, και της ΟΑΠ υπέρ της Παλαιστινιακής Αρχής της Δυτικής Όχθης και της Λωρίδας της Γάζας, αφετέρου, μαζί με τα παραρτήματά της, τα πρωτόκολλα, την ανταλλαγή επιστολών και τις δηλώσεις.

Το κείμενο των πράξεων που αναφέρονται στην πρώτη παράγραφο επισυνάπτεται στην παρούσα συμφωνία.

Άρθρο 2

Ο Πρόεδρος του Συμβουλίου διαβιβάζει την κοινοποίηση που προβλέπεται στο άρθρο 75 της ενδιάμεσης συμφωνίας εξ ονόματος της Ευρωπαϊκής Κοινότητας.

ΕΥΡΩΜΕΣΟΓΕΙΑΚΗ ΕΝΔΙΑΜΕΣΗ ΣΥΜΦΩΝΙΑ ΣΥΝΔΕΣΗΣ για το εμπόριο και τη συνεργασία μεταξύ των Ευρωπαϊκών Κοινοτήτων και της ΟΑΠ εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας

Η ΕΥΡΩΠΑΪΚΗ ΚΟΙΝΟΤΗΤΑ και η ΕΥΡΩΠΑΪΚΗ ΚΟΙΝΟΤΗΤΑ ΑΝΘΡΑΚΑ ΚΑΙ ΧΑΛΥΒΑ,

που στο εξής καλείται «Κοινότητα»,

αφενός,

και η ΟΡΓΑΝΩΣΗ ΓΙΑ ΤΗΝ ΑΠΕΛΕΥΘΕΡΩΣΗ ΤΗΣ ΠΑΛΑΙΣΤΙΝΗΣ (ΟΑΠ) ΕΞ ΟΝΟΜΑΤΟΣ ΤΗΣ ΠΑΛΑΙΣΤΙΝΙΑΚΗΣ ΑΡΧΗΣ ΤΗΣ ΔΥΤΙΚΗΣ ΟΧΘΗΣ ΚΑΙ ΤΗΣ ΛΩΡΙΔΑΣ ΤΗΣ ΓΑΖΑΣ, που στο εξής καλείται «Παλαιστινιακή Αρχή»,

αφετέρου,

ΕΚΤΙΜΩΝΤΑΣ τη σπουδαιότητα των υπάρχοντων δεσμών μεταξύ της Κοινότητας και του παλαιστινιακού λαού της Δυτικής Όχθης και της Λωρίδας της Γάζας, όπως και τις κοινές αξίες που μοιράζονται,

ΕΚΤΙΜΩΝΤΑΣ ότι η Κοινότητα και η ΟΑΠ επιθυμούν να ενισχύσουν αυτούς τους δεσμούς και να δημιουργήσουν μόνιμες σχέσεις, βασιζόμενες στην αμοιβαιότητα και την εταιρική σχέση,

ΕΚΤΙΜΩΝΤΑΣ τη σημασία την οποία αποδίδουν τα μέρη στην τήρηση των αρχών του Χάρτη των Ηνωμένων Εθνών, και ιδιαιτέρως στο σεβασμό των δικαιωμάτων του ανθρώπου και της δημοκρατίας, που αποτελούν την ίδια τη βάση των σχέσεών τους,

ΕΠΙΘΥΜΩΝΤΑΣ να ενισχύσουν το πλαίσιο σχέσεων μεταξύ της Ευρωπαϊκής Ένωσης και της Μέσης Ανατολής, καθώς και την περιφερειακή οικονομική ενσωμάτωση των χωρών της Μέσης Ανατολής ως στόχο προς επίτευξη το συντομότερο δυνατό,

ΕΚΤΙΜΩΝΤΑΣ την υπάρχουσα διαφορά στην οικονομική και κοινωνική ανάπτυξη μεταξύ των συμβαλλομένων πλευρών, και την ανάγκη να ενταθούν οι προσπάθειες που γίνονται για την προώθηση της οικονομικής και κοινωνικής ανάπτυξης στη Δυτική Όχθη και τη Λωρίδα της Γάζας,

ΕΠΙΘΥΜΩΝΤΑΣ να θεσπίσουν συνεργασία, βάσει τακτικού διαλόγου, όσον αφορά οικονομικά, πολιτιστικά, επιστημονικά και εκπαιδευτικά ζητήματα με στόχο την αμοιβαία βελτίωση των γνώσεων και της κατανόησης,

ΕΚΤΙΜΩΝΤΑΣ τη δέσμευση των μερών για το ελεύθερο εμπόριο, και ιδιαίτερα για το σεβασμό των διατάξεων της Γενικής Συμφωνίας Δασμών και Εμπορίου του 1994,

ΕΠΙΘΥΜΩΝΤΑΣ να επεκτείνουν τις υπάρχουσες συμφωνίες αυτόνομου εμπορίου μεταξύ των συμβαλλομένων πλευρών και να τις τοποθετήσουν σε συμβατική και αμοιβαίας συνεργασίας βάση,

ΕΧΟΝΤΑΣ ΤΗΝ ΠΕΠΟΙΘΗΣΗ ότι, είναι απαραίτητη η δημιουργία νέου κλίματος για τις οικονομικές τους σχέσεις προκειμένου να βελτιωθούν οι συνθήκες για την εισροή επενδύσεων,

ΕΚΤΙΜΩΝΤΑΣ τα δικαιώματα και τις υποχρεώσεις των συμβαλλομένων πλευρών στο πλαίσιο των διεθνών συμφωνιών τις οποίες έχουν υπογράψει,

ΕΧΟΝΤΑΣ ΤΗΝ ΠΕΠΟΙΘΗΣΗ ότι, η πλήρης συμμετοχή της Παλαιστινιακής Αρχής στην ευρωμεσογειακή συνεργασία, η οποία εγκαινιάστηκε στη διάσκεψη της Βαρκελώνης, αποτελεί σημαντικό βήμα προς την ομαλοποίηση των σχέσεων των συμβαλλομένων πλευρών, γεγονός που αντανακλάται επί του παρόντος στη σύναψη συμφωνίας ενδιάμεσης βάσης,

ΕΧΟΝΤΑΣ ΕΠΙΓΝΩΣΗ της μεγάλης πολιτικής σημασίας την οποία έχει η διεξαγωγή των παλαιστινιακών εκλογών στις 20 Ιανουαρίου 1996 στη διαδικασία που οδηγεί σε οριστική ρύθμιση βάσει των αποφάσεων 242 και 338 του Συμβουλίου Ασφαλείας του ΟΗΕ,

ΑΝΑΓΝΩΡΙΖΟΝΤΑΣ την ανάγκη αντικατάστασης της παρούσας συμφωνίας από την ευρωμεσογειακή συμφωνία σύνδεσης όταν οι συνθήκες κριθούν κατάλληλες,

ΣΥΜΦΩΝΗΣΑΝ ΣΤΑ ΑΚΟΛΟΥΘΑ:

Άρθρο 1

1. Θεσπίζεται ενδιάμεση συμφωνία σύνδεσης για το εμπόριο και τη συνεργασία μεταξύ της Κοινότητας και της Παλαιστινιακής Αρχής.

2. Οι στόχοι της συμφωνίας αυτής είναι:

- η δημιουργία του κατάλληλου πλαισίου για τη διεξαγωγή εκτενούς διαλόγου, ευνοώντας έτσι την ανάπτυξη στενών σχέσεων μεταξύ των συμβαλλόμενων πλευρών,

- η εδραίωση των συνθηκών για τη σταδιακή απελευθέρωση του εμπορίου,

- η προώθηση της ανάπτυξης ισορροπημένων οικονομικών και κοινωνικών σχέσεων μεταξύ των συμβαλλομένων πλευρών, μέσω του διαλόγου και της συνεργασίας,

- η συμβολή στην κοινωνική και οικονομική ανάπτυξη της Δυτικής Όχθης και της Λωρίδας της Γάζας,

- η ενθάρρυνση της περιφερειακής συνεργασίας με στόχο την παγίωση της ειρηνικής συνύπαρξης και της οικονομικής και πολιτικής σταθερότητας,

- η προώθηση της συνεργασίας και σε άλλους τομείς αμοιβαίου συμφέροντος.

Άρθρο 2

Οι σχέσεις μεταξύ των συμβαλλόμενων πλευρών, καθώς και οι διατάξεις της συμφωνίας, βασίζονται στο σεβασμό των δημοκρατικών αρχών και των θεμελιωδών ανθρωπίνων δικαιωμάτων όπως καθορίζονται στην παγκόσμια διακύρηξη για τα ανθρώπινα δικαιώματα, η οποία λειτουργεί ως οδηγός στη διαμόρφωση της εσωτερικής και διεθνούς πολιτικής και αποτελεί αναπόσπαστο στοιχείο της παρούσας συμφωνίας.

ΤΙΤΛΟΣ I ΕΛΕΥΘΕΡΗ ΚΥΚΛΟΦΟΡΙΑ ΤΩΝ ΕΜΠΟΡΕΥΜΑΤΩΝ

Βασικές αρχές

Άρθρο 3

Η Κοινότητα και η Παλαιστινιακή Αρχή θεσπίζουν σταδιακά ζώνη ελεύθερων συναλλαγών για μεταβατική περίοδο, η οποία δεν διαρκεί πέρα από την 31η Δεκεμβρίου 2001, βάσει των όρων που τίθενται στον παρόντα τίτλο και σύμφωνα με τις διατάξεις της Γενικής Συμφωνίας Δασμών και Εμπορίου του 1994, καθώς και των λοιπών πολυμερών εμπορευματικών συμφωνιών, οι οποίες προσαρτώνται στη συμφωνία για την ίδρυση του Παγκόσμιου Οργανισμού Εμπορίου (ΠΟΕ), που στο εξής καλείται GATT.

ΚΕΦΑΛΑΙΟ 1 ΒΙΟΜΗΧΑΝΙΚΑ ΠΡΟΪΟΝΤΑ

Άρθρο 4

Οι διατάξεις του κεφαλαίου αυτού ισχύουν για προϊόντα που κατάγονται από την Κοινότητα, τη Δυτική Όχθη και τη Λωρίδα της Γάζας, εκτός από εκείνα που απαριθμούνται στο παράρτημα II της συνθήκης για την ίδρυση της Ευρωπαϊκής Κοινότητας.

Άρθρο 5

Καταργούνται οι εισαγωγικοί δασμοί και οι τυχόν επιβαρύνσεις ισοδυνάμου αποτελέσματος στις εμπορικές συναλλαγές μεταξύ της Κοινότητας και της Δυτικής Όχθης και της Λωρίδας της Γάζας.

Άρθρο 6

Οι εισαγωγές στην Κοινότητα προϊόντων που κατάγονται από τη Δυτική Όχθη και τη Λωρίδα της Γάζας πραγματοποιούνται χωρίς δασμούς και οποιαδήποτε άλλη επιβάρυνση ισοδυνάμου αποτελέσματος, καθώς επίσης χωρίς ποσοτικούς περιορισμούς και οποιοδήποτε άλλο μέτρο ισοδυνάμου αποτελέσματος.

Άρθρο 7

1. Οι διατάξεις του παρόντος κεφαλαίου δεν αποκλείουν τη διατήρηση από την πλευρά της Κοινότητας γεωργικού στοιχείου όσον αφορά τα προϊόντα που κατάγονται από τη Δυτική Όχθη και τη Λωρίδα της Γάζας και παρατίθενται στο παράρτημα 1.

Οι διατάξεις του κεφαλαίου 2 σχετικά με τα γεωργικά προϊόντα ισχύουν, με τις απαραίτητες μεταβολές, για το γεωργικό στοιχείο.

2. Για τα προϊόντα κοινοτικής καταγωγής που παρατίθενται στο παράρτημα 2, η Παλαιστινιακή Αρχή μπορεί να διατηρήσει κατά τη διάρκεια ισχύος της συμφωνίας, εισαγωγικούς δασμούς και επιβαρύνσεις ισοδυνάμου αποτελέσματος όχι υψηλότερους από τους ισχύοντες από 1ης Ιουλίου 1996.

3. Η μεικτή επιτροπή αποφασίζει για περαιτέρω παραχωρήσεις, τις οποίες εξασφαλίζουν αμοιβαία τα συμβαλλόμενα μέρη.

Άρθρο 8

1. Οι δασμοί και οι επιβαρύνσεις ισοδυνάμου αποτελέσματος που ισχύουν για τις εισαγωγές στη Δυτική Όχθη και τη Λωρίδα της Γάζας προϊόντων κοινοτικής καταγωγής, εκτός εκείνων που παρατίθενται στα παραρτήματα 2 και 3, καταργούνται όταν τεθεί σε ισχύ η συμφωνία.

2. Αφού τεθεί σε ισχύ η συμφωνία, όσον αφορά την εισαγωγή προϊόντων κοινοτικής καταγωγής που παρατίθενται στο παράρτημα 3, η Παλαιστινιακή Αρχή μπορεί να επιβάλλει οικονομικές επιβαρύνσεις που δεν υπερβαίνουν το 25 % της αξίας. Οι επιβαρύνσεις αυτές καταργούνται σταδιακά σύμφωνα με το εξής χρονοδιάγραμμα:

Ένα χρόνο μετά την ημερομηνία έναρξης ισχύος της συμφωνίας κάθε επιβάρυνση μειώνεται στο 90 % της βασικής φορολογικής επιβάρυνσης.

Δύο χρόνια μετά την ημερομηνία έναρξης ισχύος της συμφωνίας κάθε επιβάρυνση μειώνεται στο 80 % της βασικής φορολογικής επιβάρυνσης.

Τρία χρόνια μετά την ημερομηνία έναρξης ισχύος της συμφωνίας κάθε επιβάρυνση μειώνεται στο 70 % της βασικής φορολογικής επιβάρυνσης.

Τέσσερα χρόνια μετά την ημερομηνία έναρξης ισχύος της συμφωνίας κάθε επιβάρυνση μειώνεται στο 60 % της βασικής φορολογικής επιβάρυνσης.

Πέντε χρόνια μετά την ημερομηνία έναρξης ισχύος της συμφωνίας κάθε επιβάρυνση καταργείται.

3. Σε περίπτωση σοβαρών δυσχερειών σχετικά με συγκεκριμένο προϊόν, το χρονοδιάγραμμα της παραγράφου 2 αναθεωρείται από τη μεικτή επιτροπή με κοινή συμφωνία, υπό τον όρο ότι δεν ανακαλείται για χρονικό διάστημα μεγαλύτερο των πέντε ετών που αποτελούν το ανώτατο όριο μεταβατικής περιόδου. Εάν η Επιτροπή δεν έχει αποφασίσει εντός τριάντα ημερών από την υποβολή αίτησης για αναθεώρηση του χρονοδιαγράμματος, η Παλαιστινιακή Αρχή μπορεί να ανακαλέσει το χρονοδιάγραμμα προσωρινά, κατά τη διάρκεια περιόδου που δεν υπερβαίνει το ένα έτος.

4. Εάν η επιβάρυνση μειωθεί erga omnes, η νέα επιβάρυνση αντικαθιστά τη βασική φορολογική επιβάρυνση που αναφέρεται στην παράγραφο 3, από την ημερομηνία εφαρμογής της μείωσης.

5. Η Παλαιστινιακή Αρχή ενημερώνει την Κοινότητα σχετικά με τους βασικούς της δασμούς και φορολογικές επιβαρύνσεις.

Άρθρο 9

Οι διατάξεις που αφορούν την κατάργηση των δασμών στις εισαγωγές ισχύουν και για τους δασμούς οικονομικού χαρακτήρα.

Άρθρο 10

1. Κατά παρέκκλιση των διατάξεων των άρθρων 5 και 8, η Παλαιστινιακή Αρχή μπορεί να λάβει εξαιρετικά μέτρα περιορισμένης διάρκειας προκειμένου να εισαγάγει, να αυξήσει ή να επανεισάγει δασμούς.

2. Μέτρα αυτής της μορφής ισχύουν μόνο για τις νέες βιομηχανικές μονάδες και τους τομείς οι οποίοι βρίσκονται σε στάδιο αναδιάρθρωσης ή αντιμετωπίζουν σοβαρές δυσκολίες, ιδιαιτέρως όπου οι δυσκολίες αυτές συνεπάγονται σημαντικά κοινωνικά προβλήματα.

3. Οι δασμοί στις εισαγωγές προς τη Δυτική Όχθη και τη Λωρίδα της Γάζας προϊόντων κοινοτικής καταγωγής, οι οποίοι επιβάλλονται μέσω εξαιρετικών μέτρων, δεν υπερβαίνουν το 25 % της αξίας, και πρέπει να διατηρούν περιθώριο προτιμήσεων για τα προϊόντα κοινοτικής καταγωγής. Η συνολική αξία των εισαγόμενων προϊόντων που εμπίπτουν στα μέτρα αυτά δεν υπερβαίνει το 15 % της αξίας των εισαγωγών βιομηχανικών προϊόντων κοινοτικής καταγωγής, οι οποίες πραγματοποιήθηκαν κατά το τελευταίο έτος για το οποίο υφίστανται διαθέσιμες στατιστικές μελέτες.

4. Το χρονικό διάστημα κατά το οποίο εφαρμόζονται μέτρα τέτοιας μορφής, δεν υπερβαίνει τα πέντε έτη, εκτός από την περίπτωση όπου η μεικτή επιτροπή εγκρίνει μεγαλύτερη διάρκεια.

5. Η Παλαιστινιακή Αρχή ενημερώνει τη μεικτή επιτροπή σχετικά με οποιαδήποτε εξαιρετικά μέτρα προτίθεται να λάβει, και έπειτα από αίτημα της Κοινότητας, πραγματοποιούνται διαβουλεύσεις όσον αφορά τα μέτρα και τους τομείς στους οποίους απευθύνονται, πριν την εφαρμογή τους. Κατά την ανάληψη των μέτρων, η Παλαιστινιακή Αρχή υποβάλλει στην Επιτροπή χρονοδιάγραμμα για την κατάργηση των δασμών που εισήχθησαν σύμφωνα με το παρόν άρθρο. Τα χρονοδιαγράμματα αυτά παρέχουν τη δυνατότητα σταδιακής ρύθμισης των δασμών με ίσες ετήσιες δόσεις, η καταβολή των οποίων αρχίζει το αργότερο στο τέλος του δεύτερου έτους έπειτα από την εισαγωγή τους. Η μεικτή επιτροπή μπορεί να αποφασίσει την εφαρμογή διαφορετικού χρονοδιαγράμματος.

ΚΕΦΑΛΑΙΟ 2 ΓΕΩΡΓΙΚΑ ΚΑΙ ΑΛΙΕΥΤΙΚΑ ΠΡΟΪΟΝΤΑ

Άρθρο 11

Οι διατάξεις του παρόντος κεφαλαίου ισχύουν για τα προϊόντα που κατάγονται από την Κοινότητα, τη Δυτική Όχθη και τη Λωρίδα της Γάζας και παρατίθενται στο παράρτημα II της συνθήκης για την ίδρυση της Ευρωπαϊκής Κοινότητας.

Άρθρο 12

Η Κοινότητα και η Παλαιστινιακή Αρχή εφαρμόζουν σταδιακά μεγαλύτερη ελευθερία στις συναλλαγές τους στον τομέα των γεωργικών και αλιευτικών προϊόντων που ενδιαφέρουν αμφότερα τα μέρη.

Άρθρο 13

1. Τα γεωργικά προϊόντα που κατάγονται από τη Δυτική Όχθη και τη Λωρίδα της Γάζας και παρατίθενται στο πρωτόκολλο αριθ. 1 σχετικά με τις εισαγωγές στην Κοινότητα, υπάγονται στα καθεστώτα που προβλέπει το εν λόγω πρωτόκολλο.

2. Τα γεωργικά προϊόντα καταγωγής Κοινότητας που παρατίθενται στο πρωτόκολλο αριθ. 2, σχετικά με τις εισαγωγές στη Δυτική Όχθη και τη Λωρίδα της Γάζας υπάγονται στα καθεστώτα που προβλέπει το εν λόγω πρωτόκολλο.

Άρθρο 14

1. Από την 1η Ιανουαρίου 1999, η Κοινότητα και η Παλαιστινιακή Αρχή εξετάζουν τις συνθήκες προκειμένου να καθορίσουν τα μέτρα που θα εφαρμόσουν από την 1η Ιανουαρίου 2000, σύμφωνα με το στόχο που ορίζεται στο άρθρο 12.

2. Με επιφύλαξη των διατάξεων που ορίζονται στην παράγραφο 1 και αφού λάβουν υπόψη τον όγκο των μεταξύ τους εμπορικών συναλλαγών σε γεωργικά προϊόντα, όπως και την ιδιαίτερη ευαισθησία των προϊόντων αυτών, η Κοινότητα και η Παλαιστινιακή Αρχή εξετάζουν, στο πλαίσιο της μεικτής επιτροπής, για κάθε προϊόν ξεχωριστά, και σε αμοιβαία βάση το ενδεχόμενο να προβούν σε περαιτέρω παραχωρήσεις.

ΚΕΦΑΛΑΙΟ 3 ΚΟΙΝΕΣ ΔΙΑΤΑΞΕΙΣ

Άρθρο 15

1. Δεν επιβάλονται νέοι ποσοτικοί περιορισμοί κατά την εισαγωγή ή μέτρα ισοδυνάμου αποτελέσματος στις συναλλαγές μεταξύ της Κοινότητας και της Δυτικής Όχθης και της Λωρίδας της Γάζας.

2. Οι ποσοτικοί περιορισμοί κατά την εισαγωγή και τα μέτρα ισοδυνάμου αποτελέσματος μεταξύ της Κοινότητας και της Δυτικής Όχθης και της Λωρίδας της Γάζας καταργούνται από την έναρξη ισχύος της παρούσας συμφωνίας.

3. Η Κοινότητα και η Παλαιστινιακή Αρχή δεν επιβάλλουν στις μεταξύ τους εξαγωγές δασμούς ή επιβαρύνσεις ισοδυνάμου αποτελέσματος, όπως και ποσοτικούς περιορισμούς ή μέτρα ισοδυνάμου αποτελέσματος.

Άρθρο 16

1. Τα προϊόντα που κατάγονται από τη Δυτική Όχθη και τη Λωρίδα της Γάζας δεν τυγχάνουν, κατά την εισαγωγή τους στην Κοινότητα, μεταχείρισης ευνοϊκότερης από αυτή που εφαρμόζουν τα κράτη μέλη μεταξύ τους.

2. Οι διατάξεις της παρούσας συμφωνίας εφαρμόζονται με την επιφύλαξη του κανονισμού (ΕΟΚ) αριθ. 1911/91 του Συμβουλίου, της 26ης Ιουνίου 1991, για την εφαρμογή των διατάξεων του κοινοτικού δικαίου στις Καναρίους Νήσους.

Άρθρο 17

1. Σε περίπτωση θέσπισης ειδικών κανόνων λόγω της εφαρμογής της γεωργικής πολιτικής του ή τυχόν τροποποίησης των ισχυόντων κανόνων ή στην περίπτωση τυχόν τροποποίησης ή διεύρυνσης των διατάξεων που αφορούν την εφαρμογή της γεωργικής πολιτικής του, το οικείο μέρος μπορεί να τροποποιήσει τις διατάξεις που προκύπτουν από τη συμφωνία όσον αφορά τα προϊόντα που αποτελούν αντικείμενο των εν λόγω κανόνων ή τροποποιήσεων.

2. Σε περιπτώσεις όπως τις παραπάνω, το οικείο μέρος ενημερώνει τη μεικτή Επιτροπή. Έπειτα από αίτημα του άλλου μέρους, η μεικτή Επιτροπή συνεδριάζει προκειμένου να αποδοθεί η δέουσα σημασία στα συμφέροντα του άλλου μέρους.

3. Σε περίπτωση που η Κοινότητα ή η Παλαιστινιακή Αρχή, κατά την εφαρμογή της παραγράφου 1, τροποποιήσει τα καθεστώτα που προβλέπονται από την παρούσα συμφωνία σχετικά με τα γεωργικά προϊόντα, παραχωρούν στις εισαγωγές που κατάγονται από το άλλο μέρος, πλεονέκτημα ανάλογο με αυτό που προβλέπεται στην παρούσα συμφωνία.

4. Η εφαρμογή του παρόντος άρθρου αποτελεί αντικείμενο διαβουλεύσεων της μεικτής επιτροπής.

Άρθρο 18

1. Τα δύο μέρη δεν λαμβάνουν μέτρα και δεν ακολουθούν πρακτικές εσωτερικής φορολογικής φύσεως με τις οποίες επιβάλλονται, άμεσα ή έμμεσα, διακρίσεις μεταξύ των προϊόντων ενός εκ των μερών και των ομοειδών προϊόντων του άλλου μέρους.

2. Τα προϊόντα που εξάγονται στο έδαφος ενός των μερών δεν τυγχάνουν επιστροφής εσωτερικής έμμεσης φορολόγησης η οποία υπερβαίνει την έμμεση φορολόγηση που επιβαρύνει άμεσα ή έμμεσα τα εξαγόμενα προϊόντα.

Άρθρο 19

1. Η παρούσα συμφωνία δεν αποκλείει τη διατήρηση ή τη δημιουργία τελωνειακών ενώσεων, ζωνών ελεύθερων συναλλαγών ή καθεστώτων διασυνοριακών εμπορικών συναλλαγών, εφόσον δεν μεταβάλλεται το καθεστώς των συναλλαγών που προβλέπεται στη συμφωνία.

2. Η Κοινότητα, η Δυτική Όχθη και η Λωρίδα της Γάζας διαβουλεύονται στο πλαίσιο της μεικτής επιτροπής όσον αφορά τις συμφωνίες για τη δημιουργία τελωνειακών ενώσεων ή ζωνών ελευθέρων συναλλαγών και, εφόσον απαιτείται, για όλα τα σημαντικά ζητήματα που συνδέονται με την αντίστοιχη εμπορική πολιτική έναντι τρίτων χωρών. Σε περίπτωση, ιδίως, που τρίτη χώρα προσχωρήσει στην Ευρωπαϊκή Ένωση, οι διαβουλεύσεις αυτές διενεργούνται προκειμένου να εξασφαλιστεί ότι θα ληφθούν υπόψη τα αμοιβαία συμφέροντα της Κοινότητας, της Δυτικής Όχθης και της Λωρίδας της Γάζας.

Άρθρο 20

Αν ένα από τα μέρη διαπιστώσει ότι ασκούνται πρακτικές ντάμπινγκ στις συναλλαγές του με το άλλο μέρος κατά την έννοια του άρθρου VI της GATT, μπορεί να λάβει τα κατάλληλα μέτρα κατά των πρακτικών αυτών, δυνάμει της συμφωνίας σχετικά με την εφαρμογή του άρθρου VI της GATT, της σχετικής εσωτερικής του νομοθεσίας και σύμφωνα με τους όρους και τις διαδικασίες που προβλέπονται στο άρθρο 23.

Άρθρο 21

Σε περίπτωση που παρατηρείται αύξηση των εισαγωγών ενός προϊόντος σε ποσότητες και υπό συνθήκες που προκαλούν ή υπάρχει κίνδυνος να προκαλέσουν:

- σοβαρή ζημία στους εθνικούς παραγωγούς ομοειδών ή άμεσα ανταγωνιστικών προϊόντων στο έδαφος ενός των μερών ή

- σοβαρές διαταραχές σε οποιονδήποτε κλάδο της οικονομίας ή

- δυσχέρειες οι οποίες μπορούν να προκαλέσουν σοβαρή επιδείνωση της οικονομικής κατάστασης μιας περιοχής,

το οικείο μέρος μπορεί να λαμβάνει τα κατάλληλα μέτρα υπό τους όρους και σύμφωνα με τις διαδικασίες που προβλέπονται στο άρθρο 23.

Άρθρο 22

Σε περίπτωση που η τήρηση του άρθρου 15 παράγραφος 3 οδηγεί σε

i) επανεξαγωγή προς τρίτη χώρα έναντι της οποίας το εξάγον μέρος διατηρεί, όσον αφορά το συγκεκριμένο προϊόν, ποσοτικούς περιορισμούς κατά τις εξαγωγές, εξαγωγικούς δασμούς ή μέτρα ισοδυνάμου αποτελέσματος ή

ii) σοβαρή έλλειψη ή κίνδυνο έλλειψης, προϊόντος που είναι ουσιώδους σημασίας για το εξάγον μέρος,

και εφόσον η προαναφερθείσα κατάσταση προκαλεί ή υπάρχει κίνδυνος να προκαλέσει μείζονες δυσχέρειες για το εξάγον μέρος, το μέρος αυτό μπορεί να λάβει τα κατάλληλα μέτρα υπό τους όρους και σύμφωνα με τις διαδικασίες που καθορίζονται στο άρθρο 23. Αυτά τα μέτρα δεν πρέπει να επιβάλλουν διακρίσεις και καταργούνται όταν οι συνθήκες δεν δικαιολογούν πλέον τη διατήρησή τους.

Άρθρο 23

1. Η Κοινότητα ή η Παλαιστινιακή Αρχή ενημερώνονται αμοιβαία σε περίπτωση που υποβάλουν τις εισαγωγές προϊόντων, τα οποία ενδέχεται να δημιουργήσουν τις δυσχέρειες που αναφέρονται στο άρθρο 21, σε διοικητική διαδικασία η οποία αποβλέπει στην ταχεία παροχή πληροφοριών για την έξέλιξη των εμπορικών ροών.

2. Στις περιπτώσεις που αναφέρονται στα άρθρα 20, 21 και 22, πριν λάβουν τα μέτρα που αναφέρονται σ' αυτά ή, το ταχύτερο δυνατόν οσάκις εφαρμόζεται η παράγραφος 3 στοιχείο δ), το ενδιαφερόμενο μέρος παρέχει στη μεικτή επιτροπή, όλες τις χρήσιμες πληροφορίες που είναι αναγκαίες για τη διεξοδική εξέταση της κατάστασης, ώστε να εξευρεθεί λύση αμοιβαίως αποδεκτή.

Τα μέτρα που διαταράσσουν λιγότερο τη λειτουργία της συμφωνίας, επιλέγονται κατά προτεραιότητα.

Τα μέτρα διασφάλισης κοινοποιούνται αμέσως στη μεικτή επιτροπή και αποτελούν αντικείμενο περιοδικών διαβουλεύσεων στο πλαίσιο της εν λόγω επιτροπής, με σκοπό ιδίως την κατάργησή τους μόλις το επιτρέψουν οι περιστάσεις.

3. Για την εφαρμογή της παραγράφου 2, ισχύουν οι ακόλουθες διατάξεις:

α) όσον αφορά το άρθρο 20, το εξάγον μέρος ενημερώνεται για την περίπτωση ντάμπινγκ, μόλις οι αρχές του εισάγοντος μέρους αρχίσουν την έρευνα. Εάν δεν έχει τεθεί τέρμα στην πρακτική ντάμπινγκ κατά την έννοια του άρθρου VI της GATT, ή αν δεν έχει εξευρεθεί καμία άλλη ικανοποιητική λύση εντός τριάντα ημερών από την ημερομηνία κοινοποίησης, το εισάγον μέρος μπορεί να λάβει τα κατάλληλα μέτρα 7

β) όσον αφορά το άρθρο 21, οι δυσχέρειες που δημιουργούνται από την κατάσταση που αναφέρεται στο άρθρο αυτό, κοινοποιούνται προς εξέταση στη μεικτή επιτροπή, η οποία μπορεί να λάβει οποιαδήποτε απόφαση είναι αναγκαία για να θέσει τέρμα σε αυτές τις δυσχέρειες.

Εάν η μεικτή επιτροπή ή το εξάγον μέρος δεν έχει λάβει απόφαση θέτουσα τέρμα στις δυσχέρειες ή δεν έχει εξευρεθεί ικανοποιητική λύση εντός τριάντα ημερών από την κοινοποίηση του ζητήματος, το εισάγον μέρος μπορεί να λάβει τα κατάλληλα μέτρα για την επίλυση του προβλήματος. Τα μέτρα αυτά πρέπει να μην υπερβαίνουν την έκταση που είναι αναγκαία για την αντιμετώπιση των δυσχερειών που παρουσιάστηκαν 7

γ) όσον αφορά το άρθρο 22, οι δυσχέρειες που δημιουργούνται από τις καταστάσεις που αναφέρονται στο άρθρο αυτό, κοινοποιούνται προς εξέταση στη μεικτή επιτροπή.

Η μεικτή επιτροπή μπορεί να λάβει οποιαδήποτε απόφαση είναι αναγκαία για να θέσει τέρμα στις δυσχέρειες. Εάν δεν έχει λάβει απόφαση εντός τριάντα ημερών αφότου της κοινοποιήθηκε το ζήτημα, το εξάγον μέρος μπορεί να εφαρμόσει τα κατάλληλα μέτρα στην εξαγωγή του συγκεκριμένου προϊόντος 7

δ) σε περίπτωση που εξαιρετικές συνθήκες απαιτούν άμεση δράση και αποκλείουν την έκ των προτέρων ενημέρωση ή εξέταση, η Κοινότητα ή η Παλαιστινιακή Αρχή, ανάλογα με την περίπτωση, μπορεί να εφαρμόζει αμέσως, στις καταστάσεις που περιγράφονται στα άρθρα 20, 21 και 22, τα μέτρα διασφάλισης που είναι απολύτως αναγκαία για την αντιμετώπιση της κατάστασης και ενημερώνει αμέσως σχετικά το άλλο μέρος.

Άρθρο 24

Η παρούσα συμφωνία δεν αντιτίθεται στις απαγορεύσεις ή τους περιορισμούς εισαγωγών, εξαγωγών ή διαμετακόμισης εμπορευμάτων που δικαιολογούνται από λόγους δημόσιας ηθικής, δημόσιας τάξεως, δημόσιας ασφάλειας, προστασίας της υγείας και της ζωής των ανθρώπων και των ζώων ή προφυλάξεως των φυτών, προστασίας των εθνικών θησαυρών που έχουν καλλιτεχνική, ιστορική ή αρχαιολογική αξία ή προστασίας της πνευματικής, βιομηχανικής και εμπορικής ιδιοκτησίας, ή τους κανόνες που αφορούν το χρυσό και τον άργυρο. Ωστόσο, οι απαγορεύσεις ή οι περιορισμοί αυτοί δεν δύνανται να αποτελούν ούτε μέσο αυθαίρετων διακρίσεων ούτε συγκεκαλυμμένο περιορισμό στο εμπόριο μεταξύ των μερών.

Άρθρο 25

Η έννοια «καταγόμενα προϊόντα» ή «προϊόντα καταγωγής» καθορίζεται, για τους σκοπούς της εφαρμογής του παρόντος τίτλου και των σχετικών μεθόδων διοικητικής συνεργασίας, στο πρωτόκολλο αριθ. 3. Η μεικτή επιτροπή μπορεί να προβεί σε ρυθμίσεις του πρωτοκόλλου αυτού, με στόχο την εφαρμογή της σώρευσης καταγωγής, όπως ορίστηκε στη διακήρυξη που εγκρίθηκε στη διάσκεψη της Βαρκελώνης.

Άρθρο 26

Για την κατάταξη των προϊόντων που αποτελούν αντικείμενο συναλλαγών μεταξύ των δύο μερών, χρησιμοποιείται η συνδυασμένη ονοματολογία.

ΤΙΤΛΟΣ ΙΙ ΠΛΗΡΩΜΕΣ, ΚΕΦΑΛΑΙΑ, ΑΝΤΑΓΩΝΙΣΜΟΣ, ΠΝΕΥΜΑΤΙΚΗ ΙΔΙΟΚΤΗΣΙΑ ΚΑΙ ΔΗΜΟΣΙΕΣ ΣΥΜΒΑΣΕΙΣ

ΚΕΦΑΛΑΙΟ 1 ΠΛΗΡΩΜΕΣ ΚΑΙ ΚΥΚΛΟΦΟΡΙΑ ΚΕΦΑΛΑΙΩΝ

Άρθρο 27

Παρά τις διατάξεις του άρθρου 29, τα συμβαλλόμενα μέρη δεν επιβάλλουν περιορισμούς στις τρέχουσες πληρωμές των συναλλαγών.

Άρθρο 28

1. Όσον αφορά τις συναλλαγές στην κίνηση κεφαλαίων του ισοζυγίου πληρωμών, τα συμβαλλόμενα μέρη δεν επιβάλλουν περιορισμούς στην κυκλοφορία κεφαλαίων που συνδέονται με άμεσες επενδύσεις σε νόμιμες επιχειρήσεις στη Δυτική Όχθη και τη Λωρίδα της Γάζας, όπως και στη ρευστοποίηση και τον επαναπατρισμό της απόδοσης ή οποιασδήποτε μορφής κέρδους που προκύπτει από τις επενδύσεις αυτές.

2. Τα συμβαλλόμενα μέρη προβαίνουν σε διαβουλεύσεις με στόχο τη διευκόλυνση της κυκλοφορίας των κεφαλαίων μεταξύ της Κοινότητας, της Δυτικής Όχθης και της Λωρίδας της Γάζας.

Άρθρο 29

Σε περίπτωση που ένα ή περισσότερα κράτη μέλη της Κοινότητας, ή η Παλαιστινιακή Αρχή, αντιμετωπίζουν ή ενδέχεται να αντιμετωπίσουν σοβαρές δυσχέρειες στο ισοζύγιο πληρωμών, η Κοινότητα ή η Παλαιστινιακή Αρχή, κατά περίπτωση, έχει τη δυνατότητα, σύμφωνα με τους όρους που θεσπίζει η GATT και τα άρθρα VIII και XVI του καταστατικού του Διεθνούς Νομισματικού Ταμείου, να εγκρίνει περιοριστικά μέτρα, περιορισμένης χρονικής διάρκειας και μόνο στο βαθμό που είναι απολύτως αναγκαίος για την αποκατάσταση της ισορροπίας του ισοζυγίου πληρωμών. Η Κοινότητα ή η Παλαιστινιακή Αρχή, κατά περίπτωση, ενημερώνει αμέσως το άλλο μέρος και του υποβάλλει το ταχύτερο δυνατό χρονοδιάγραμμα για την κατάργηση των μέτρων αυτών.

ΚΕΦΑΛΑΙΟ 2 ΑΝΤΑΓΩΝΙΣΜΟΣ, ΠΝΕΥΜΑΤΙΚΗ ΙΔΙΟΚΤΗΣΙΑ ΚΑΙ ΔΗΜΟΣΙΕΣ ΣΥΜΒΑΣΕΙΣ

Άρθρο 30

1. Δεν συμβιβάζονται με την ορθή λειτουργία της παρούσας συμφωνίας, στο βαθμό που μπορούν να επηρεάσουν το εμπόριο μεταξύ της Κοινότητας και της Παλαιστινιακής Αρχής

i) όλες οι συμφωνίες μεταξύ επιχειρήσεων, οι αποφάσεις ενώσεων επιχειρήσεων και οι συντονισμένες πρακτικές μεταξύ επιχειρήσεων που έχουν στόχο ή αποτέλεσμα την παρεμπόδιση, τον περιορισμό ή τη νόθευση του ανταγωνισμού 7

ii) η κατάχρηση, από μία ή περισσότερες επιχειρήσεις, της δεσπόζουσας θέσης τους στο σύνολο του εδάφους της Κοινότητας, της Δυτικής Όχθης ή της Λωρίδας της Γάζας ή σε σημαντικό τμήμα του 7

iii) οποιαδήποτε κρατική ενίσχυση που νοθεύει ή απειλεί να νοθεύσει τον ανταγωνισμό μέσω της ευνοϊκής μεταχείρισης ορισμένων επιχειρήσεων ή την παραγωγή ορισμένων προϊόντων.

2. Τα συμβαλλόμενα μέρη αξιολογούν κάθε πρακτική που αντιβαίνει στο παρόν άρθρο, βάσει των κριτηρίων που προκύπτουν από την εφαρμογή των κοινοτικών κανόνων ανταγωνισμού.

3. Η μεικτή επιτροπή θεσπίζει, πριν την 31η Δεκεμβρίου 2001, τους απαραίτητους κανόνες για την εφαρμογή των παραγράφων 1 και 2.

4. Όσον αφορά την εφαρμογή της παραγράφου 1 σημείο iii), τα συμβαλλόμενα μέρη αναγνωρίζουν ότι η Παλαιστινιακή Αρχή μπορεί, κατά την περίοδο μέχρι την 31η Δεκεμβρίου 2001, να χρησιμοποιήσει την κρατική ενίσχυση προς τις επιχειρήσεις ως μέσο αντιμετώπισης των ιδιαίτερων αναπτυξιακών προβλημάτων που αντιμετωπίζει.

5. Κάθε μέρος εξασφαλίζει διαφάνεια στον τομέα των κρατικών ενισχύσεων, με την ενημέρωση, μεταξύ άλλων, ετησίως του άλλου μέρους σχετικά με το συνολικό ποσό και την κατανομή των χορηγούμενων ενισχύσεων και με την παροχή, κατόπιν αιτήσεως πληροφοριών, όσον αφορά τα προγράμματα ενισχύσεων. Κατόπιν αιτήσεως ενός από τα μέρη, το άλλο μέρος παρέχει πληροφορίες σχετικά με συγκεκριμένες περιπτώσεις χορήγησης κρατικών ενισχύσεων.

6. Όσον αφορά τα προϊόντα που αναφέρονται στον τίτλο I κεφάλαιο 2:

- η παράγραφος 1 σημείο iii) δεν εφαρμόζεται,

- οι πρακτικές που αντιβαίνουν στην παράγραφο 1 σημείο iii) αξιολογούνται σύμφωνα με τα κριτήρια που καθιέρωσε η Κοινότητα βάσει των άρθρων 42 και 43 της συνθήκης για την ίδρυση της Ευρωπαϊκής Κοινότητας και ιδίως όσων ορίζονται στον κανονισμό αριθ. 26 του Συμβουλίου.

7. Εάν η Κοινότητα ή η Παλαιστινιακή Αρχή κρίνουν ότι μια συγκεκριμένη πρακτική είναι ασυμβίβαστη προς τους όρους της παραγράφου 1 του παρόντος άρθρου και

- δεν καλύπτεται ικανοποιητικά από τους κανόνες εφαρμογής που αναφέρονται στην παράγραφο 3 ή

- ελλείψει τέτοιων κανόνων και αν η πρακτική αυτή προκαλεί ή απειλεί να προκαλέσει σοβαρή ζημία στο άλλο μέρος ή ζημία στην εγχώρια βιομηχανία του, συμπεριλαμβανομένου του τομέα των υπηρεσιών,

μπορούν να λαμβάνουν τα κατάλληλα μέτρα μετά από διαβουλεύσεις στο πλαίσιο της μεικτής επιτροπής ή μετά από τριάντα εργάσιμες ημέρες μετά την προσφυγή στην εν λόγω επιτροπή.

Όσον αφορά πρακτικές ασυμβίβαστες με την παράγραφο 1 σημείο iii) του παρόντος άρθρου, μπορούν να εγκρίνονται αυτά τα κατάλληλα μέτρα, στις περιπτώσεις που ισχύει η GATT, μόνο σύμφωνα με τις διαδικασίες και υπό τους όρους που καθορίζονται στη συμφωνία GATT και σε οποιαδήποτε άλλη σχετική πράξη που έχει αποτελέσει αντικείμενο διαπραγματεύσεων υπό την αιγίδα της και που εφαρμόζεται μεταξύ των μερών.

8. Με την επιφύλαξη τυχόν αντίθετων διατάξεων που θεσπίζονται σύμφωνα με την παράγραφο 3, τα μέρη ανταλλάσσουν πληροφορίες εντός των ορίων που επιβάλλονται υπό του επαγγελματικού και επιχειρηματικού απορρήτου.

Άρθρο 31

Τα κράτη μέλη και η Παλαιστινιακή Αρχή προσαρμόζουν σταδιακά, με επιφύλαξη των δεσμεύσεών τους στο πλαίσιο της GATT, όπου κρίνεται κατάλληλο, όλα τα κρατικά μονοπώλια εμπορικού χαρακτήρα, έτσι ώστε να εξασφαλίσουν ότι, μέχρι την 31η Δεκεμβρίου 2001, δεν θα υπάρχουν διακρίσεις όσον αφορά τους όρους εφοδιασμού και διάθεσης των εμπορευμάτων, μεταξύ των υπηκόων των κρατών μελών και του παλαιστινιακού λαού της Δυτικής Όχθης και της Λωρίδας της Γάζας. Η. μεικτή επιτροπή ενημερώνεται σχετικά με τα μέτρα που θεσπίζονται για την επίτευξη του στόχου αυτού.

Άρθρο 32

Όσον αφορά τις δημόσιες επιχειρήσεις και τις επιχειρήσεις στις οποίες έχουν χορηγηθεί ειδικά ή αποκλειστικά δικαιώματα, η μεικτή επιτροπή διασφαλίζει ότι από την 31η Δεκεμβρίου 2001 δεν θεσπίζεται ούτε διατηρείται κανένα μέτρο που διαταράσσει τις συναλλαγές μεταξύ της Κοινότητας και της Παλαιστινιακής Αρχής σε βαθμό που αντιβαίνει προς τα συμφέροντα των μερών. Η διάταξη αυτή δεν εμποδίζει τη, για νομικούς ή πραγματικούς λόγους, διεκπεραίωση του ειδικού έργου που έχει ανατεθεί σ' αυτές τις επιχειρήσεις.

Άρθρο 33

1. Τα μέρη εξασφαλίζουν κατάλληλη και αποτελεσματική προστασία των δικαιωμάτων πνευματικής, βιομηχανικής και εμπορικής ιδιοκτησίας σύμσωνα με τα υψηλότερα διεθνή πρότυπα, συμπεριλαμβανομένων και των μέσων για την πραγμάτωση αυτών των δικαιωμάτων.

2. Η εφαρμογή του παρόντος άρθρου εξετάζεται τακτικά από τα μέρη. Σε περίπτωση που υπάρχουν δυσχέρειες στον τομέα της πνευματικής, βιομηχανικής και εμπορικής ιδιοκτησίας που επηρεάζουν τις εμπορικές συναλλαγές, διεξάγονται επειγόντως διαβουλεύσεις στο πλαίσιο της μεικτής επιτροπής, μετά από αίτηση οποιουδήποτε από τα μέρη, ώστε να εξευρεθούν λύσεις αμαιβαία ικανοποιητικές.

Άρθρο 34

1. Τα μέρη λαμβάνουν τα απαραίτητα μέτρα για αμοιβαία και σταδιακή ελευθέρωση των δημοσίων συμβάσεών τους.

2. Η μεικτή επιτροπή λαμβάνει τα απαραίτητα μέτρα για την εφαρμογή της παραγράφου 1.

ΤΙΤΛΟΣ III ΟΙΚΟΝΟΜΙΚΗ ΣΥΝΕΡΓΑΣΙΑ ΚΑΙ ΚΟΙΝΩΝΙΚΗ ΑΝΑΠΤΥΞΗ

Άρθρο 35 Στόχοι

1. Τα συμβαλλόμενα μέρη αναλαμβάνουν να προωθήσουν την οικονομική συνεργασία, με βάση το κριτήριο του αμοιβαίου συμφέροντος και σύμφωνα με τους γενικούς στόχους της συμφωνίας.

2. Στόχος της συνεργασίας είναι η στήριξη των προσπαθειών της Παλαιστινιακής Αρχής προς την επίτευξη οικονομικής και κοινωνικής ανάπτυξης σταθερού χαρακτήρα.

Άρθρο 36 Πεδίο εφαρμογής

1. Η συνεργασία εστιάζεται κατά προτεραιότητα στους τομείς που αντιμετωπίζουν εσωτερικές δυσκολίες ή επηρεάζονται από τη γενική προσπάθεια ελευθέρωσης της οικονομίας της Δυτικής Όχθης και της Λωρίδας της Γάζας, ιδιαιτέρως δε από την ελευθέρωση του εμπορίου μεταξύ της Κοινότητας και της Δυτικής Όχθης και της Λωρίδας της Γάζας.

2. Κατά τον ίδιο τρόπο, η συνεργασία εστιάζεται στους τομείς που έχουν σχέση με την προσέγγιση των οικονομιών της Κοινότητας και της Δυτικής Όχθης και της Λωρίδας της Γάζας και ειδικά εκείνους που μπορούν να συμβάλλουν στην ανάπτυξη και τη δημιουργία θέσεων απασχόλησης.

3. Η συνεργασία ενθαρρύνει την εφαρμογή μέτρων που προωθούν την διαπεριφερειακή συνεργασία.

4. Η προστασία του περιβάλλοντος και της οικολογικής ισορροπίας λαμβάνεται υπόψη στα πλαίσια των οικείων τομέων οικονομικής συνεργασίας.

5. Τα συμβαλλόμενα μέρη ενδεχομένως αποφασίζουν τη διεύρυνση της συνεργασίας σε τομείς που δεν καλύπτονται από τις διατάξεις του παρόντος τίτλου.

Άρθρο 37 Μέσα και τρόποι

Η οικονομική συνεργασία πραγματοποιείται, ιδίως, μέσω:

α) του τακτικού οικονομικού διαλόγου μεταξύ των μερών, που καλύπτει όλους τους τομείς της οικονομικής πολιτικής και, ιδίως τη φορολογική πολιτική, το ισοζύγιο πληρωμών και τη νομισματική πολιτική 7

β) της τακτικής ανταλλαγής πληροφοριών και απόψεων σε κάθε τομέα συνεργασίας, καθώς και το πλαίσιο συνεδριάσεων υπαλλήλων και εμπειρογνωμόνων 7

γ) της παροχής συμβουλευτικών υπηρεσιών, ειδικών γνώσεων και κατάρτισης 7

δ) της εκτέλεσης κοινών ενεργειών, όπως σεμιναρίων και συνεδρίων εργασίας 7

ε) της συνδρομής για θέματα τεχνικού, διοικητικού και κανονιστικού χαρακτήρα 7

στ) της ενθάρρυνσης των κοινών επιχειρήσεων 7

ζ) της διάδοσης πληροφοριών σχετικά με τη συνεργασία.

Άρθρο 38 Βιομηχανική συνεργασία

Βασικό στόχο αποτελούν τα ακόλουθα:

- η στήριξη των προσπαθειών της Παλαιστινιακής Αρχής για εκσυγχρονισμό και διαφοροποίηση της βιομηχανικής παραγωγής, ιδίως όσον αφορά τη δημιουργία συνθηκών που ευνοούν τον ιδιωτικό τομέα και τη βιομηχανική ανάπτυξη,

- η προώθηση της συνεργασίας μεταξύ των οικονομικών παραγόντων των δύο μερών,

- η συνεργασία στον τομέα της βιομηχανικής πολιτικής, ο ανταγωνισμός σε ανοικτή οικονομία, καθώς και η ανάπτυξη και ο εκσυγχρονισμός της βιομηχανίας,

- η στήριξη των πολιτικών που στοχεύουν στη διαφοροποίηση της παραγωγής, των εξαγωγών και της εξωτερικής διάθεσης των προϊόντων,

- η προώθηση της έρευνας και ανάπτυξης, των καινοτομιών και της μετάδοσης της τεχνολογίας στο βαθμό που ωφελούν τη βιομηχανική παραγωγή,

- η δημιουργία και η αύξηση του ανθρώπινου δυναμικού που απαιτείται για τον βιομηχανικό τομέα,

- η ευκολότερη πρόσβαση του παλαιστινιακού βιομηχανικού τομέα στα δίκτυα επιχειρήσεων και χρηματοδοτικών διευκολύνσεων.

Άρθρο 39 Επενδύσεις και προώθηση επενδύσεων

Ο βασικός στόχος της συνεργασίας των μερών είναι η δημιουργία ευνοϊκού και σταθερού περιβάλλοντος, κατάλληλου για την ανάπτυξη επενδύσεων στη Δυτική Όχθη και τη Λωρίδα της Γάζας.

Η συνεργασία επικεντρώνεται στην προώθηση των επενδύσεων, γεγονός για το οποίο απαιτείται να αναπτυχθούν:

- εναρμονισμένες και απλοποιημένες διοικητικές διαδικασίες,

- μηχανισμός συνεργασίας των επενδύσεων, κυρίως στον τομέα των Μικρών και Μεσαίων Επιχειρήσεων και των δύο μερών,

- δίκτυα πληροφόρησης και μέσα εντοπισμού επενδυτικών ευκαιριών,

- περιβάλλον που ευνοεί τις επενδύσεις μεταξύ των δύο μερών.

Η συνεργασία επεκτείνεται επίσης και στη σύλληψη και εφαρμογή έργων που επιδεικνύουν την αποτελεσματική γνώση και χρήση των βασικών τεχνολογιών, τη χρήση προδιαγραφών, την ανάπτυξη ανθρώπινου δυναμικού (πχ. στην τεχνολογία και τη διοίκηση) και στη δημιουργία θέσεων εργασίας.

Άρθρο 40 Τυποποίηση και αξιολόγηση συμμόρφωσης

Στόχος της συνεργασίας είναι η μείωση της διαφοράς μεταξύ των προδιαγραφών και της πιστοποίησης.

Πρακτικά η συνεργασία επικεντρώνεται στα ακόλουθα:

- την προώθηση της εφαρμογής των τεχνικών κανονισμών της Κοινότητας και των ευρωπαϊκών προδιαγραφών και διαδικασιών διαπίστωσης της συμμόρφωσης,

- την τόνωση του επιπέδου εκτίμησης της συμμόρφωσης μέσω παλαιστινιακών επιτροπών πιστοποίησης και επικύρωσης,

- τις ρυθμίσεις αμοιβαίας αναγνώρισης, όπου κρίνεται κατάλληλο,

- τη συνεργασία στον τομέα της διαχείρισης της ποιότητας,

- την ανάπτυξη δομών για την προστασία της πνευματικής, ατομικής και εμπορικής ιδιοκτησίας, την τυποποίηση και τον καθορισμό προδιαγραφών ποιότητας.

Άρθρο 41 Προσέγγιση νομοθεσιών

Ο στόχος της συνεργασίας είναι η προσέγγιση της νομοθεσίας του Παλαιστινιακού Συμβουλίου στην αντίστοιχη της Κοινότητας, στους τομείς που καλύπτει η συμφωνία.

Άρθρο 42 Μικρομεσαίες επιχειρήσεις

Η συνεργασία εστιάζεται στη δημιουργία συνθηκών που ευνοούν την ανάπτυξη των ΜΜΕ σε τοπικές και εξαγωγικές αγορές, μεταξύ άλλων, με:

- την προώθηση των επαφών μεταξύ των επιχειρήσεων, ιδίως μέσω της προσφυγής στα κοινοτικά δίκτυα και θεσμούς για την ανάπτυξη της βιομηχανικής και εταιρικής σχέσης,

- την ευκολότερη πρόσβαση στη χρηματοδότηση επενδύσεων,

- τις υπηρεσίες πληροφοριών και στήριξης,

- την αύξηση του ανθρώπινου δυναμικού προκειμένου να δημιουργηθούν κίνητρα για καινοτομίες, έργα και επιχειρήσεις.

Άρθρο 43 Χρηματοοικονομικές υπηρεσίες

Στόχος της συνεργασίας είναι η βελτίωση και ανάπτυξη των χρηματοοικονομικών υπηρεσιών.

Επικεντρώνεται:

- στην ενδυνάμωση και αναδιάρθρωση του παλαιστινιακού οικονομικού τομέα,

- στη βελτίωση των λογιστικών, εποπτικών και κανονιστικών συστημάτων στον τραπεζικό, τον ασφαλιστικό και άλλους παλαιστινιακούς χρηματοοικονομικούς τομείς.

Άρθρο 44 Γεωργία και αλιεία

Η συνεργασία έχει ως βασικό στόχο τον εκσυγχρονισμό και την αναδιάρθρωση, όπου είναι αναγκαίο, του γεωργικού και αλιευτικού τομέα.

Συμπεριλαμβάνεται ο εκσυγχρονισμός της υποδομής και του εξοπλισμού, η ανάπτυξη των τεχνικών συσκευασίας, αποθήκευσης και πώλησης. Επίσης η βελτίωση των δικτύων διανομής.

Ειδικότερα εστιάζεται στα ακόλουθα:

- την ανάπτυξη σταθερών αγορών,

- τη στήριξη πολιτικών διαφοροποίησης της παραγωγής, των εξαγωγών και εξωτερικής διάθεσης των προϊόντων,

- τη μείωση της εξάρτησης από το εξωτερικό για τα είδη διατροφής,

- την προώθηση γεωργικών και αλιευτικών μεθόδων συμβατών με το περιβάλλον, λαμβάνοντας ιδιαίτερα υπόψη την ανάγκη διατήρησης και λογικής διαχείρισης της αλιείας,

- την ανάπτυξη των σχέσεων μεταξύ των ομίλων επιχειρήσεων και των οργανώσεων που αντιπροσωπεύουν επιμέρους επαγγελματικούς κλάδους και σωματεία, σε εθελούσια βάση,

- την τεχνική βοήθεια και κατάρτιση,

- την εναρμόνιση των φυτοϋγειονομικών και κτηνιατρικών προτύπων,

- την ολοκληρωμένη αγροτική ανάπτυξη, καθώς και τη βελτίωση των βασικών υπηρεσιών και την ανάπτυξη των συναφών οικονομικών δραστηριοτήτων, και

- τη συνεργασία μεταξύ των αγροτικών περιοχών, και την ανταλλαγή πείρας και τεχνογνωσίας σχετικά με την αγροτική ανάπτυξη.

Άρθρο 45 Κοινωνική ανάπτυξη

Τα συμβαλλόμενα μέρη αναγνωρίζουν το σημαντικό ρόλο της κοινωνικής ανάπτυξης, η οποία πρέπει να συμβαδίζει με την οικονομική ανάπτυξη. Ιδιαίτερη σημασία δίδεται στο σεβασμό των κοινωνικών δικαιωμάτων.

Προτεραιότητα δίδεται στα μέτρα που έχουν ως στόχο τα ακόλουθα:

- την προώθηση, μέσω της εκπαίδευσης και των μέσων μαζικής ενημέρωσης, της ίσης αντιμετώπισης των γυναικών, καθώς και της ισόρροπης συμμετοχής τους στις διαδικασίες λήψεως αποφάσεων στον οικονομικό και κοινωνικό τομέα,

- την ανάπτυξη οικογενειακού προγραμματισμού και την προστασία μητέρων και παιδιών,

- τη βελτίωση του συστήματος κοινωνικής προστασίας,

- τη βελτίωση της ανταπόκρισης στις απαιτήσεις στον τομέα της υγείας,

- τη βελτίωση των συνθηκών διαβίωσης σε πυκνοκατοικημένες και λιγότερο ευνοημένες περιοχές,

- το σεβασμό στα ανθρώπινα δικαιώματα και τις δημοκρατικές αρχές, μεταξύ άλλων, μέσω του κοινωνικοεπαγγελματικού διαλόγου.

Άρθρο 46 Μεταφορές

Οι στόχοι της συνεργασίας είναι οι εξής:

- ενίσχυση για την αναδιάρθρωση και τον εκσυγχρονισμό των δρόμων, των λιμανιών και των αεροδρομίων,

- βελτίωση της διακίνησης επιβατών και εμπορευμάτων τόσο σε διμερές όσο και σε περιφερειακό επίπεδο, και

- εφαρμογή και ενδυνάμωση λειτουργικών προδιαγραφών που μπορούν να συγκριθούν με τις αντίστοιχες της Κοινότητας.

Οι τομείς στους οποίους επικεντρώνεται κατά προτεραιότητα η συνεργασία είναι οι ακόλουθοι:

- οδικές μεταφορές και σταδιακή εξομάλυνση των καθεστώτων διαμετακόμισης,

- διαχείριση των σιδηροδρομικών, θαλάσσιων και αεροπορικών μεταφορών, συμπεριλαμβανομένων και των συστημάτων ναυτιλίας, και συνεργασία στο πλαίσιο των εθνικών επιτροπών,

- εκσυγχρονισμός της οδικής, σιδηροδρομικής, θαλάσσιας και εναέριας υποδομής σε μεγάλες οδούς κοινού ενδιαφέροντος,

- διευρωπαϊκές συνδέσεις και οδοί περιφερειακού ενδιαφέροντος και

- εκσυγχρονισμός του τεχνικού εξοπλισμού προκειμένου να εξισωθεί με τις κοινοτικές προδιαγραφές των οδικών/σιδηροδρομικών μεταφορών, των μεταφορών με εμπορευματοκιβώτια και των μεταφορτώσεων.

Άρθρο 47 Τηλεπικοινωνίες και τεχνολογία πληροφοριών

Τα μέρη ενθαρρύνουν μέσω της συνεργασίας την παράλληλη ανάπτυξη της κοινωνίας της πληροφορίας με την οικονομική και κοινωνική ανάπτυξη.

Η συνεργασία εστιάζεται κυρίως στους ακόλουθους τομείς:

- προώθηση της συνεργασίας στον τομέα της πολιτικής των τηλεπικοινωνιών και της ανάπτυξης δικτύων και υποδομών για την κοινωνία των πληροφοριών,

- καθιέρωση διαλόγου σε θέματα σχετικά με την κοινωνία των πληροφοριών, ανταλλαγή πληροφοριών και οργάνωση σχετικών σεμιναρίων και συνεδρίων,

- προώθηση και εφαρμογή κοινών έργων με σκοπό την εισαγωγή νέων τηλεπικοινωνιακών υπηρεσιών και εφαρμογών σχετικών με την κοινωνία των πληροφοριών,

- διευκόλυνση της ανταλλαγής πληροφοριών για την τυποποίηση, τις δοκιμασίες συμμόρφωσης και την πιστοποίηση στην τεχνολογία πληροφοριών και επικοινωνιών,

- διασύνδεση και συντονισμένη λειτουργία των δικτύων και των υπηρεσιών τηλεπληροφόρησης.

Άρθρο 48 Ενέργεια

Στόχος της συνεργασίας στον τομέα της ενέργειας είναι να δημιουργηθεί στη Δυτική Όχθη και στη Λωρίδα της Γάζας η τεχνολογία και η υποδομή που χρειάζονται για την ανάπτυξή τους, με ιδιαίτερη έμφαση στην ευκολότερη ανάπτυξη δεσμών μεταξύ των οικονομιών των δύο μερών.

Οι τομείς όπου επικεντρώνεται κατά προτεραιότητα η συνεργασία, είναι οι ακόλουθοι:

- ανάπτυξη ανανεώσιμων πηγών ενέργειας,

- προώθηση της εξοικονόμησης ενέργειας και της ενεργειακής απόδοσης,

- στήριξη των δράσεων που ευνοούν τη διαμετακόμιση φυσικού αερίου, πετρελαίου και ηλεκτρικού ρεύματος, την εφαρμοσμένη έρευνα στο δίκτυο πληροφοριών του οικονομικού και κοινωνικού τομέα, συνδέοντας παράγοντες της Κοινότητας με παλαιστίνιους παράγοντες,

- προώθηση του εκσυγχρονισμού και της ανάπτυξης δικτύων ενέργειας, όπως και της διασύνδεσής τους με τα αντίστοιχα δίκτυα της Ευρωπαϊκής Κοινότητας.

Άρθρο 49 Επιστημονική και τεχνολογική συνεργασία

Τα μέρη καταβάλλουν κάθε προσπάθεια προκειμένου να εντείνουν την επιστημονική και τεχνολογική συνεργασία.

Η συνεργασία εστιάζεται στα ακόλουθα:

α) εδραίωση μόνιμων δεσμών μεταξύ των επιστημονικών οργανισμών των μερών, κυρίως μέσω:

- της πρόσβασης των παλαιστινιακών θεσμικών οργάνων στα επιστημονικά και τεχνολογικά αναπτυξιακά προγράμματα της Κοινότητας, βάσει των κοινοτικών κανόνων που διέπουν τη συμμετοχή σε τέτοιου είδους προγράμματα χωρών εκτός της Κοινότητας,

- της παλαιστινιακής συμμετοχής σε δίτυα αποκεντρωμένης συνεργασίας,

- της συνέργειας στον τομέα της κατάρτισης και της έρευνας 7

β) βελτίωση των ικανοτήτων της παλαιστινιακής πλευράς στον τομέα της έρευνας 7

γ) προώθηση των τεχνολογικών καινοτομιών και της μετάδοσης της νέας τεχνολογίας και τεχνογνωσίας 7

δ) ενθάρρυνση όλων των δραστηριοτήτων που συντελούν στην εδραίωση συνέργειας σε περιφερειακό επίπεδο.

Άρθρο 50 Περιβάλλον

Οι στόχοι της συνεργασίας είναι η καταπολέμηση της υποβάθμισης του περιβάλλοντος, ο έλεγχος της ρύπανσης, η προστασία της ανθρώπινης υγείας και η ορθολογική χρησιμοποίηση των φυσικών πόρων, με σκοπό την εξασφάλιση της αειφόρου ανάπτυξης.

Προτεραιότητα δίδεται σε ζητήματα που σχετίζονται με: την απερήμωση, τη διαχείριση των υδάτινων πόρων, την αύξηση της αλατότητας, τον αντίκτυπο της γεωργίας στην ποιότητα των εδαφών και των υδάτων, την κατάλληλη χρήση της ενέργειας, τον αντίκτυπο της βιομηχανικής ανάπτυξης στο περιβάλλον γενικά και στην ασφάλεια των βιομηχανικών εγκαταστάσεων ειδικότερα, τη διαχείριση των αποβλήτων, την περιβαλλοντική διαχείριση των ευαίσθητων περιοχών, την ποιότητα των θαλάσσιων υδάτων και τον έλεγχο και πρόληψη της θαλάσσιας ρύπανσης, την περιβαλλοντική εκπαίδευση και ευαισθητοποίηση.

Η συνεργασία ενισχύεται από τη χρήση προηγμένων εργαλείων διαχείρισης και επίβλεψης του περιβάλλοντος, καθώς και συστημάτων πληροφοριών για το περιβάλλον (EIS) και μελετών για τις επιπτώσεις στο περιβάλλον (EIA).

Άρθρο 51 Τουρισμός

Η συνεργασία δίδει προτεραιότητα στα ακόλουθα:

- προώθηση επενδύσεων στον τουριστικό τομέα,

- βελτίωση των γνώσεων της βιομηχανίας τουρισμού και διασφάλιση μεγαλύτερης συνοχής στις πολιτικές που επηρεάζουν τον τουρισμό,

- καλύτερη εποχιακή κατανομή του τουρισμού,

- ανάπτυξη συνεργασίας μεταξύ περιφερειών και πόλεων που ανήκουν σε γείτονες χώρες,

- έμφαση στο σημαντικό ρόλο που έχει για τον τουρισμό η πολιτιστική κληρονομιά,

- τόνωση της ανταγωνιστικότητας του τουρισμού μέσω της βελτίωσης του επιπέδου επαγγελματισμού, διασφαλίζοντας έτσι την ισορροπημένη και αειφόρο ανάπτυξη του τομέα αυτού.

Άρθρο 52 Τελωνεία

Η τελωνειακή συνεργασία σκοπό έχει να εξασφαλίσει την τήρηση των εμπορικών διατάξεων και τη διεξαγωγή δίκαιων συναλλαγών.

Ενδεχομένως να αναπτυχθούν οι ακόλουθες μορφές συνεργασίας:

- διάφορες μορφές ανταλλαγής πληροφοριών και προγραμμάτων επαγγελματικής κατάρτισης,

- απλοποίηση των τελωνειακών ελέγχων και διαδικασιών,

- εισαγωγή του ενιαίου διοικητικού εγγράφου και συστήματος σύνδεσης των ρυθμίσεων διαμετακόμισης μεταξύ της Κοινότητας και της Παλαιστινιακής Αρχής, και

- παροχή τεχνικής βοήθειας από εμπειρογνώμονες της Κοινότητας.

Με την επιφύλαξη λοιπών μορφών συνεργασίας που προβλέπονται στην παρούσα συμφωνία, οι διοικητικές αρχές των μερών παρέχουν αμοιβαία συνδρομή όσον αφορά τελωνειακά θέματα.

Άρθρο 53 Στατιστική

Βασικός στόχος της συνεργασίας στον τομέα αυτό είναι η διασφάλιση της χρησιμότητας και της δυνατότητας σύγκρισης των στατιστικών μελετών που αφορούν το εξωτερικό εμπόριο, τα οικονομικά και το ισοζύγιο πληρωμών, τον πληθυσμό, τη μετανάστευση, τις μεταφορές και επικοινωνίες, και γενικά όλους τους τομείς που καλύπτει η παρούσα συμφωνία, οι οποίοι αποτελούν αντικείμενο στατιστικών μελετών.

Άρθρο 54 Οικονομική πολιτική

Η συνεργασία εστιάζεται κυρίως στα ακόλουθα:

- ανταλλαγή πληροφοριών σχετικά με τις μακροοικονομικές συνθήκες και προοπτικές καθώς και τις αναπτυξιακές στρατηγικές,

- κοινή ανάλυση οικονομικών θεμάτων αμοιβαίου συμφέροντος, και

- προώθηση συνεργασίας μεταξύ οικονομολόγων και συμβούλων πολιτικής της Δυτικής Όχθης, της Λωρίδας της Γάζας και της Κοινότητας.

Άρθρο 55 Περιφερειακή συνεργασία

Στο πλαίσιο της εφαρμογής της οικονομικής συνεργασίας στους διάφορους τομείς, τα μέρη ενθαρρύνουν τις δράσεις που σκοπό έχουν να προωθήσουν την περιφερειακή συνεργασία μεταξύ της Παλαιστινιακής Αρχής και των άλλων μεσογειακών εταίρων, μέσω της τεχνικής στήριξης.

Η συνεργασία αυτή αποτελεί σημαντικό στοιχείο της κοινοτικής ενίσχυσης για την ανάπτυξη της περιφέρειας γενικά.

Προτεραιότητα δίδεται στις δράσεις που επικεντρώνονται στα ακόλουθα:

- την προώθηση του διαπεριφερειακού εμπορίου,

- την ανάπτυξη περιφερειακής συνεργασίας σε θέματα περιβάλλοντος,

- τη δημιουργία στον τομέα των επικοινωνιών της απαραίτητης υποδομής για την οικονομική ανάπτυξη της περιφέρειας,

- την τόνωση της συνεργασίας μεταξύ των γειτόνων χωρών σε επίπεδο νεολαίας.

Επιπλέον, τα μέρη ενισχύουν τη συνεργασία τους σε θέματα περιφερειακής ανάπτυξης και προγραμματισμού χρήσεως γαιών.

Για την επίτευξη του στόχου αυτού λαμβάνονται τα ακόλουθα μέτρα:

- κοινή δράση των περιφερειακών και τοπικών αρχών στον τομέα της οικονομικής ανάπτυξης και

- θέσπιση μηχανισμών ανταλλαγής πληροφοριών και εμπειρίας.

ΤΙΤΛΟΣ IV ΣΥΝΕΡΓΑΣΙΑ ΣΤΟΝ ΟΠΤΙΚΟΑΚΟΥΣΤΙΚΟ ΚΑΙ ΠΟΛΙΤΙΣΤΙΚΟ ΤΟΜΕΑ, ΤΗΝ ΠΛΗΡΟΦΟΡΗΣΗ ΚΑΙ ΤΗΝ ΕΠΙΚΟΙΝΩΝΙΑ

Άρθρο 56

Τα μέρη αναλαμβάνουν να προωθήσουν τη συνεργασία στον οπτικοακουστικό τομέα προς αμοιβαίο συμφέρον. Τα μέρη προσπαθούν να εξεύρουν τρόπους συμμετοχής της Παλαιστινιακής Αρχής στις πρωτοβουλίες της Κοινότητας στον τομέα αυτό ώστε να επιτραπεί η συνεργασία σε τομείς όπως η συμπαραγωγή, η κατάρτιση, η ανάπτυξη και η διανομή.

Άρθρο 57

Τα μέρη ενθαρρύνουν την πολιτιστική συνεργασία. Οι τομείς της συνεργασίας μπορούν να περιλαμβάνουν κοινοτικές δραστηριότητες σχετικά, ιδίως με τη μετάφραση, την ανταλλαγή έργων τέχνης και καλλιτεχνών, την διατήρηση και αποκατάσταση ιστορικών και πολιτιστικών μνημείων και χώρων, την κατάρτιση των εργαζομένων στον πολιτιστικό τομέα, την διοργάνωση πολιτιστικών εκδηλώσεων ευρωπαϊκού χαρακτήρα, την αμοιβαία ευαισθητοποίηση και τη διάδοση πληροφοριών για τις σημαντικές πολιτιστικές εκδηλώσεις.

Άρθρο 58

Τα δύο μέρη αναλαμβάνουν να καθορίσουν με ποιο τρόπο θα βελτιωθεί σημαντικά η κατάσταση της παιδείας και της επαγγελματικής εκπαίδευσης. Για το σκοπό αυτό, η πρόσβαση των γυναικών στην παιδεία, περιλαμβανομένων των τεχνικών κύκλων μαθημάτων, της ανωτάτης εκπαίδευσης και της επαγγελματικής κατάρτισης, θα τύχουν ειδικής προσοχής. Προκειμένου να αυξηθεί το επίπεδο γνώσεων των ανωτέρων υπαλλήλων στο δημόσιο και ιδιωτικό τομέα, οι δύο πλευρές θα προωθήσουν τη συνεργασία τους στην παιδεία και την επαγγελματική εκπαίδευση καθώς και για τη συνεργασία μεταξύ πανεπιστημίων και εταιρειών.

Θα πρέπει επίσης να προωθηθεί ενεργά η προετοιμασία των νέων με σκοπό να καταστούν δραστήριοι πολίτες σε μια δημοκρατική κοινωνία των πολιτών. Η συνεργασία των νέων, περιλαμβανομένης της κατάρτισης στελεχών και ηγετικών στελεχών νεολαίας, οι ανταλλαγές νέων και οι εθελοντικές δραστηριότητες, θα μπορούσαν κατά συνέπεια να στηριχθούν και να αναπτυχθούν.

Θα δοθεί ιδιαίτερη προσοχή στις δραστηριότητες και τα προγράμματα τα οποία θα διευκολύνουν τη δημιουργία μονίμων δεσμών (MED-CAMPUS, . . .) μεταξύ εξειδικευμένων φορέων της Κοινότητας και της Δυτικής Όχθης και της Λωρίδας της Γάζας, ώστε να ενθαρρυνθεί η διάδοση και η ανταλλαγή γνώσεων και τεχνικών πόρων.

Άρθρο 59

Τα μέρη ενθαρρύνουν τις δραστηριότητες αμοιβαίου συμφέροντος στον τομέα της πληροφόρησης και της επικοινωνίας.

Άρθρο 60

Η συνεργασία πραγματοποιείται ιδίως μέσω:

α) του τακτικού διαλόγου μεταξύ των μερών 7

β) της τακτικής ανταλλαγής πληροφοριών και απόψεων σε κάθε τομέα συνεργασίας, καθώς και στο πλαίσιο συνεδριάσεων υπαλλήλων και εμπειρογνωμόνων 7

γ) της παροχής συμβουλευτικών υπηρεσιών, ειδικών γνώσεων και κατάρτισης νέων παλαιστινίων αποφοίτων 7

δ) της εκτέλεσης κοινών ενεργειών, όπως σεμιναρίων και συνεδρίων εργασίας 7

ε) της συνδρομής σε θέματα τεχνικού, διοικητικού και κανονιστικού χαρακτήρα 7

στ) της διάδοσης πληροφοριών σχετικά με τις πρωτοβουλίες συνεργασίας.

ΤΙΤΛΟΣ V ΧΡΗΜΑΤΟΔΟΤΙΚΗ ΣΥΝΕΡΓΑΣΙΑ

Άρθρο 61

Προκειμένου να επιτευχθούν οι στόχοι της παρούσας συμφωνίας, διατίθεται στην Παλαιστινιακή Αρχή δέσμη οικονομικής συνεργασίας σύμφωνα με τις κατάλληλες διαδικασίες και τους απαιτούμενους δημοσιονομικούς πόρους.

Για τις διαδικασίες αυτές συμφωνούν και τα δύο μέρη χρησιμοποιούνται τα καταλληλότερα μέσα μετά την έναρξη ισχύος της συμφωνίας.

Η χρηματοδοτική συνεργασία επικεντρώνεται στα ακόλουθα:

- αντιμετώπιση των οικονομικών επιπτώσεων για τη Δυτική Όχθη και τη Λωρίδα της Γάζας της σταδιακής εισαγωγής ζώνης ελεύθερων συναλλαγών, ιδίως με την αναβάθμιση και την αναδιάρθρωση της βιομηχανίας,

- εμπορικοί οργανισμοί που προωθούν τους εμπορικούς δεσμούς με τις αγορές του εξωτερικού,

- συνοδευτικά μέτρα για πολιτικές που εφαρμόζονται στον κοινωνικό τομέα,

- αναβάθμιση της οικονομικής και κοινωνικής υποδομής,

- προώθηση των ιδιωτικών επενδύσεων και των δραστηριοτήτων δημιουργίας θέσεων απασχόλησης στους παραγωγικούς τομείς,

- προώθηση των μεταρρυθμίσεων που έχουν σχεδιασθεί για τον εκσυγχρονισμό της οικονομίας,

- υπηρεσίες,

- αστική και αγροτική ανάπτυξη,

- περιβάλλον,

- σύσταση και βελτίωση των οργάνων που είναι απαραίτητα για την ορθή λειτουργία της παλαιστινιακής δημόσιας διοίκησης και την προώθηση της δημοκρατίας και των δικαιωμάτων του ανθρώπου.

Άρθρο 62

Προκειμένου να εξασφαλισθεί ότι υιοθετείται συντονισμένη προσέγγιση για οποιοδήποτε έκτακτο μακροοικονομικό και χρηματοοικονομικό πρόβλημα που μπορεί να προκύψει ως αποτέλεσμα της εφαρμογής της παρούσας συμφωνίας, τα μέρη διενεργούν τον τακτικό οικονομικό διάλογο ο οποίος προβλέπεται στον τίτλο III ώστε να δοθεί ιδιαίτερη προσοχή στην παρακολούθηση των εμπορικών και χρηματοοικονομικών ροών στις μεταξύ τους σχέσεις.

ΤΙΤΛΟΣ VI ΘΕΣΜΙΚΕΣ, ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 63

1. Ιδρύεται μεικτή επιτροπή για το εμπόριο και τη συνεργασία Ευρωπαϊκής Κοινότητας-Παλαιστινιακής Αρχής, που αναφέρεται στην παρούσα συμφωνία ως «μεικτή επιτροπή». Έχει εξουσία λήψης αποφάσεων στις περιπτώσεις που προβλέπονται στη συμφωνία καθώς και σε άλλες περιπτώσεις που είναι αναγκαίες για την επίτευξη των στόχων που καθορίζονται στη συμφωνία.

Οι λαμβανόμενες αποφάσεις είναι δεσμευτικές για τα μέρη, τα οποία λαμβάνουν τα μέτρα που απαιτούνται για την εφαρμογή τους.

2. Η μεικτή επιτροπή είναι δυνατό να συντάξει αιτήσεις, ψηφίσματα, συστάσεις ή γνώμες που θεωρεί επιθυμητές για την επίτευξη των κοινών στόχων και την ομαλή λειτουργία της συμφωνίας.

3. Η μεικτή επιτροπή θεσπίζει τον κανονισμό λειτουργίας της.

Άρθρο 64

1. Η μεικτή επιτροπή αποτελείται από εκπροσώπους της Κοινότητας και της Παλαιστινιακής Αρχής.

2. Η μεικτή επιτροπή ενεργεί με αμοιβαία συμφωνία μεταξύ της Κοινότητας και της Παλαιστινιακής Αρχής.

Άρθρο 65

1. Την προεδρία της μεικτής επιτροπής ασκεί εναλλακτικά η Κοινότητα και η Παλαιστινιακή Αρχή σύμφωνα με τους όρους που ορίζονται στον κανονισμό λειτουργίας της.

2. Η μεικτή επιτροπή συνέρχεται μια φορά το έτος και οσάκις υπάρχει σχετική ανάγκη, με πρωτοβουλία του προέδρου της.

Άρθρο 66

1. Η μεικτή επιτροπή μπορεί να αποφασίσει τη σύσταση άλλης Επιτροπής η οποία την επικουρεί στην εκτέλεση των καθηκόντων της.

2. Η μεικτή επιτροπή καθορίζει τη σύνθεση και τα καθήκοντα των επιτροπών αυτών καθώς και τη λειτουργία τους.

Άρθρο 67

1. Κάθε μέρος δύναται να υποβάλει στη μεικτή επιτροπή κάθε διαφορά σχετικά με την εφαρμογή ή την ερμηνεία της παρούσας συμφωνίας.

2. Η μεικτή επιτροπή μπορεί να διευθετήσει τη διαφορά με απόφαση.

3. Κάθε μέρος υποχρεούται να λαμβάνει τα μέτρα που απαιτούνται για την εφαρμογή της απόφασης που αναφέρεται στην παράγραφο 2.

4. Στην περίπτωση που δεν είναι δυνατόν να διευθετηθεί η διαφορά σύμφωνα με την παράγραφο 2, κάθε μέρος μπορεί να κοινοποιήσει στο άλλο μέρος το διορισμό ενός διαιτητή. Το άλλο μέρος είναι υποχρεωμένο στη συνέχεια να διορίσει δεύτερο διαιτητή εντός διμήνου.

Η μεικτή επιτροπή διορίζει τρίτο διαιτητή.

Οι αποφάσεις των διαιτητών λαμβάνονται με πλειοψηφία.

Κάθε διάδικος υποχρεούται να λαμβάνει τα αναγκαία μέτρα για την εφαρμογή της διαιτητικής απόφασης.

Άρθρο 68

Η συμφωνία ουδόλως εμποδίζει ένα μέρος να λάβει μέτρα τα οποία:

α) θεωρεί αναγκαία για την πρόληψη της διάδοσης πληροφοριών που αντιβαίνει σε ζωτικά συμφέροντα ασφαλείας τους 7

β) αφορούν την παραγωγή ή το εμπόριο όπλων, πολεμοφοδίων ή πολεμικού υλικού ή την έρευνα, ανάπτυξη ή παραγωγή που είναι αναγκαίες για αμυντικούς σκοπούς, υπό την προϋπόθεση ότι τα μέτρα αυτά δεν νοθεύουν τους όρους ανταγωνισμού όσον αφορά τα προϊόντα που δεν προορίζονται ειδικώς για στρατιωτικούς σκοπούς 7

γ) θεωρεί ουσιώδη για την ασφάλειά του, στην περίπτωση σοβαρής εσωτερικής διασαλεύσεως του νόμου και της τάξεως, σε καιρό πολέμου ή σοβαρών διεθνών αναταραχών που αποτελούν απειλή πολέμου, ή για την εκπλήρωση υποχρεώσεων τις οποίες έχει αναλάβει για τη διατήρηση της ειρήνης και της διεθνούς ασφάλειας.

Άρθρο 69

Στους τομείς που καλύπτονται από την παρούσα συμφωνία, και με την επιφύλαξη των ειδικών διατάξεων που περιέχονται σε αυτήν:

- οι ρυθμίσεις που εφαρμόζει η Παλαιστινιακή Αρχή έναντι της Κοινότητας δεν δημιουργούν διακρίσεις μεταξύ των κρατών μελών, των υπηκόων τους ή των εταιρειών τους,

- οι ρυθμίσεις που εφαρμόζει η Κοινότητα έναντι της Παλαιστινιακής Αρχής δεν δημιουργούν διακρίσεις μεταξύ του παλαιστινιακού πληθυσμού, ή των εταιρειών της Δυτικής Όχθης και της Λωρίδας της Γάζας.

Άρθρο 70

1. Τα μέρη λαμβάνουν κάθε γενικό ή ειδικό μέτρο που απαιτείται για την εκπλήρωση των υποχρεώσεών τους βάσει της συμφωνίας. Φροντίζουν για την επίτευξη των στόχων της.

2. Άν ένα μέρος θεωρεί ότι το άλλο μέρος δεν εκπληρώνει τις εκ της συμφωνίας υποχρεώσεις του, μπορεί να λάβει τα κατάλληλα μέτρα. Προτού το πράξει, υποχρεούται, με εξαίρεση την περίπτωση επείγουσας ανάγκης, να παράσχει στη μεικτή επιτροπή όλες τις σχετικές πληροφορίες που απαιτούνται για την εμπεριστατωμένη εξέταση της κατάστασης με σκοπό την εξεύρεση λύσης αποδεκτής από τα μέρη.

Επιλέγονται κατά προτεραιότητα τα μέτρα που διαταράσσουν λιγότερο τη λειτουργία της συμφωνίας. Τα μέτρα αυτά κοινοποιούνται αμέσως στη μεικτή επιτροπή και αποτελούν αντικείμενο διαβουλεύσεων στη μεικτή επιτροπή μετά από αίτηση του άλλου μέρους.

Άρθρο 71

Τα πρωτόκολλα αριθ. 1 έως 3 και τα παραρτήματα 1 έως 3 αποτελούν αναπόσπαστο τμήμα της παρούσας συμφωνίας.

Οι δηλώσεις περιλαμβάνονται στην τελική πράξη, η οποία αποτελεί αναπόσπαστο τμήμα της συμφωνίας.

Άρθρο 72

Για την εφαρμογή της παρούσας συμφωνίας, ο όρος «μέρη» αφορά την ΟΑΠ εξ ονόματος της Παλαιστινιακής Αρχής και την Κοινότητα, που ενεργούν το καθένα σύμφωνα με τις αντίστοιχες εξουσίες του.

Άρθρο 73

Η παρούσα συμφωνία εφαρμόζεται, αφενός, στα εδάφη στα οποία εφαρμόζονται οι συνθήκες για την ίδρυση της Ευρωπαϊκής Κοινότητας Άνθρακος και Χάλυβα, υπό τους όρους που προβλέπονται στις συνθήκες αυτές και, αφετέρου, στο έδαφος της Δυτικής Όχθης και της Λωρίδας της Γάζας.

Άρθρο 74

Η παρούσα συμφωνία συντάσσεται σε δύο αντίτυπα στην αγγλική, γαλλική, γερμανική, δανική, ελληνική, ισπανική, φινλανδική, ιταλική, ολλανδική, πορτογαλική, σουηδική και αραβική γλώσσα και όλα τα κείμενα είναι εξίσου αυθεντικά. Κατατίθεται στη Γενική Γραμματεία του Συμβουλίου της Ευρωπαϊκής Ένωσης.

Άρθρο 75

1. Η παρούσα συμφωνία εγκρίνεται από τα μέρη σύμφωνα με τις κατ' ιδία διαδικασίες.

Η παρούσα συμφωνία αρχίζει να ισχύει την πρώτη ημέρα του μήνα που έπεται της ημερομηνίας κατά την οποία τα μέρη κοινοποιούν αμοιβαία την ολοκλήρωση των διαδικασιών που αναφέρονται στο πρώτο εδάφιο.

2. Το αργότερο στις 4 Μαΐου 1999 αρχίζουν διαπραγματεύσεις προκειμένου να συναφθεί ευρομεσογειακή συμφωνία σύνδεσης. Μέχρι τη σύναψη της εν λόγω συμφωνίας, η παρούσα συμφωνία παραμένει εν ισχύ, με την επιφύλαξη τυχόν τροποποιήσεων που συμφωνούνται μεταξύ των μερών.

3. Κάθε μέρος μπορεί να καταγγείλει την παρούσα συμφωνία μετά από κοινοποίηση προς το άλλο μέρος. Η συμφωνία παύει να ισχύει έξη μήνες μετά την ημερομηνία της εν λόγω κοινοποίησης.

Κοινή δήλωση σχετικά με την πνευματική, βιομηχανική και εμπορική ιδιοκτησία (άρθρο 33)

Για τους σκοπούς της παρούσας συμφωνίας, η πνευματική, βιομηχανική και εμπορική ιδιοκτησία περιλαμβάνει, ιδίως, τα δικαιώματα δημιουργού συμπεριλαμβανομένων των δικαιωμάτων δημιουργού για προγράμματα υπολογιστών, και τα συγγενικά δικαιώματα, τα διπλώματα ευρεσιτεχνίας, τα βιομηχανικά σχέδια, τις γεωγραφικές ενδείξεις συμπεριλαμβανομένης της ονομασίας καταγωγής, τα εμπορικά και βιομηχανικά σήματα, τις διατάξεις (τοπογραφίες) ολοκληρωμένων κυκλωμάτων, καθώς και την προστασία από τον αθέμιτο ανταγωνισμό, σύμφωνα με το άρθρο 10 α) της σύμβασης των Παρισίων για την προστασία της βιομηχανικής ιδιοκτησίας (πράξη της Στοκχόλμης, 1967) και την προστασία μη ανακοινώσιμων πληροφοριών σχετικά με την τεχνογνωσία

Κοινή δήλωση για το άρθρο 55

Τα μέρη επαναβεβαιώνουν την προσήλωσή τους στην ειρηνευτική διαδικασία της Μέσης Ανατολής και την πίστη τους στην παγίωση της ειρήνης μέσω της περιφερειακής συνεργασίας. Η Κοινότητα είναι έτοιμη να υποστηρίξει κοινά αναπτυξιακά προγράμματα που θα υποβάλει η Παλαιστινιακή Αρχή και άλλα περιφερειακά μέρη, σύμφωνα με τις αντίστοιχες τεχνικές και δημοσιονομικές διαδικασίες της Κοινότητας.

Τα μέρη επαναβεβαιώνουν ότι η παρούσα συμφωνία αποτελεί τμήμα της διαδικασίας που ξεκίνησε στη διάσκεψη της Βαρκελώνης την 27η Νοεμβρίου 1995 και ότι η διμερής συνεργασία μεταξύ της Ευρωπαϊκής Ένωσης και της Παλαιστινιακής Αρχής συμπληρώνει την περιφερειακή συνεργασία που πραγματοποιείται στο πλαίσιο της ευρωμεσογειακής εταιρικής σχέσης.

Κοινή δήλωση για το άρθρο 58

Τα μέρη συμφωνούν ότι η πρόσβαση στις θέσεις εργασίας δεν θα περιλαμβάνεται στο πλαίσιο των προγραμμάτων ανταλλαγής νέων.

Κοινή δήλωση για την αποκεντρωμένη συνεργασία

Τα μέρη επαναβεβαιώνουν την σημασία που αποδίδουν στα προγράμματα αποκεντρωμένης συνεργασίας ως μέσο για την ενθάρρυνση της ανταλλαγής εμπειριών και της μεταφοράς γνώσεων στην περιοχή της Μεσογείου και μεταξύ της Ευρωπαϊκής Κοινότητας και των εταίρων της της Μεσογείου.

Κοινή δήλωση για το άρθρο 67

Όταν εφαρμόζεται η διαδικασία διαιτησίας, τα μέρη καταβάλλουν κάθε προσπάθεια προκειμένου να επιτύχουν τον ορισμό τρίτου επιδιαιτητή από τη μεικτή επιτροπή εντός δύο μηνών από τον ορισμό του δεύτερου διαιτητή.

Κοινή δήλωση για το άρθρο 70

1. Τα μέρη συμφωνούν, για τους σκοπούς της ερμηνείας και της εφαρμογής της παρούσας συμφωνίας, ότι οι περιπτώσεις έκτακτης ανάγκης που αναφέρονται στο άρθρο 70 της συμφωνίας αφορούν περιπτώσεις ουσιαστικής παραβίασης της συμφωνίας από ένα εκ των δύο μερών. Ουσιαστική παραβίαση της συμφωνίας αποτελούν τα ακόλουθα:

- η απόρριψη της συμφωνίας όταν η απόρριψη αυτή δεν επιτρέπεται από τους γενικούς κανόνες του διεθνούς δικαίου,

- η παραβίαση των ουσιαστικών στοιχείων της συμφωνίας που ορίζονται στο άρθρο 2.

2. Τα μέρη συμφωνούν ότι τα κατάλληλα μέτρα που αναφέρονται στο άρθρο 70 είναι μέτρα που λαμβάνονται σύμφωνα με το διεθνές δίκαιο. Εάν κάποιο μέρος λάβει μέτρο σε περίπτωση έκτακτης ανάγκης κατ' εφαρμογή του άρθρου 70 το άλλο μέρος μπορεί να προσφύγει στη διαδικασία επίλυσης διαφορών.

Κοινή δήλωση για την προστασία των δεδομένων

Τα μέρη συμφωνούν ότι η προστασία των δεδομένων θα εξασφαλίζεται σε όλους τους τομείς στους οποίους ενδέχεται να ανταλλάσσονται δεδομένα προσωπικού χαρακτήρα.

Κοινή δήλωση για πρόγραμμα στήριξης της παλαιστινιακής βιομηχανίας

Τα μέρη συμφωνούν ότι θα τεθεί στη διάθεση της παλαιστινιακής βιομηχανίας πρόγραμμα στήριξης, σχεδιασμένο για τη στήριξη και την ανάπτυξη της ικανότητας του παλαιστινιακού βιομηχανικού τομέα.

Η Κοινότητα επεκτείνει την πρόσβαση σε χρηματοδότηση εκκίνησης και σε κεφάλαια για τις παλαιστινιακές επιχειρήσεις στη Δυτική Όχθη και στη Λωρίδα της Γάζας. Το ανωτέρω περιλαμβάνει το πρόγραμμα εταίρων επενδύσεων της Ευρωπαϊκής Κοινότητας (ECIP), το οποίο παρέχει ενίσχυση στο κόστος εκκίνησης των επιχειρήσεων όπως μελέτες σκοπιμότητας και τεχνική βοήθεια, και σε μερικές περιπτώσεις, πρόσβαση σε χρηματοδότηση για κοινές επιχειρήσεις. Διατίθεται επίσης δανειοδότηση, ιδίως για μικρές και μεσαίες επιχειρήσεις, μέσω ανανεούμενου κεφαλαίου το οποίο διαχειρίζεται το αναπτυξιακό ταμείο της Παλαιστίνης, βάσει μη επιστρεπτέων ενισχύσεων που παρέχει η Κοινότητα. Η Ευρωπαϊκή Τράπεζα Επενδύσεων επεκτείνει τη δανειοδότηση και τη χορήγηση επιχειρηματικών κεφαλαίων στις παλαιστινιακές επιχειρήσεις μέσω των τοπικών τραπεζών.

Η Κοινότητα συνέστησε το κέντρο για την ιδιωτική ανάπτυξη στη Δυτική Όχθη και τη Λωρίδα της Γάζας, προκειμένου να παράσχει στήριξη, κατάρτιση και συμβουλευτικές υπηρεσίες στην παλαιστινιακή βιομηχανία, σχετικά με την εκκίνηση των επιχειρήσεων και τον επιχειρηματικό σχεδιασμό, τη διαχείριση, τη στρατηγική και την εμπορία των επιχειρήσεων.

Η Κοινότητα αναγνωρίζει ότι η παλαιστινιακή βιομηχανία θα πρέπει να αναζητήσει αγορές του εξωτερικού. Η παρούσα συμφωνία κατά συνέπεια επιτρέπει την ατελή πρόσβαση των παλαιστινιακών βιομηχανικών προϊόντων στις αγορές της Ευρωπαϊκής Ένωσης. Το επιχειρηματικό κέντρο της Παλαιστίνης, και, στο πλαίσιο αυτού, το Κέντρο Ευρωπαϊκής Πληροφόρησης, είναι κατά συνέπεια διαθέσιμα για την προώθηση και τη διευκόλυνση των επαφών των κοινών επιχειρήσεων μεταξύ της ευρωπαϊκής και της παλαιστινιακής βιομηχανίας, μέσω ενεργειών εταιρικής σχέσης (Euro-Partenariat, Med-Partenariat και Med-Interprise) και διαφόρων άλλων μέσων (όπως το Δίκτυο Επιχειρηματικών Κέντρων BC και τα δίκτυα BRE), τα οποία διατίθενται κατά καιρούς.

Η Κοινότητα επίσης αναγνωρίζει ότι η παλαιστινιακή βιομηχανία επλήγη από έλλειψη βασικής οικονομικής υποδομής. Λαμβανομένου υπόψη ότι, στο πλαίσιο της ενίσχυσης που παρέχεται από την Κοινότητα για την ανάπτυξη της Δυτικής Όχθης και της Λωρίδας της Γάζας, τμήμα της εν λόγω ενίσχυσης μπορεί να παρασχεθεί για τη στήριξη της παλαιστινιακής βιομηχανίας, η Κοινότητα θα εξετάσει αιτήσεις της Παλαιστινιακής Αρχής για τη διάθεση μέρους των εν λόγω κεφαλαίων, υπό μορφή μη επιστρεπτέων ενισχύσεων ή δανείων, για την αποκατάσταση ζωτικών οικονομικών υποδομών.

Στο πλαίσιο της οικονομικής συνεργασίας που προβλέπεται δυνάμει της τρέχουσας συμφωνίας, τα δύο μέρη που θα προβαίνουν σε τακτικές ανταλλαγές απόψεων προκειμένου να καθορίσουν κατά ποίο τρόπο οι διάφοροι μηχανισμοί στήριξης που περιγράφονται στην παρούσα δήλωση, καθώς και οποιοιδήποτε άλλοι μηχανισμοί που ενδεχομένως διατεθούν, μπορούν να συνδυασθούν όσο το δυνατόν αποτελεσματικότερα ώστε να παρασχεθεί η καταλληλότερη στήριξη για την παλαιστινιακή βιομηχανία.

Δήλωση για τη σώρευση της καταγωγής

Αναλόγως των πολιτικών εξελίξεων, όταν και εάν η Παλαιστινιακή Αρχή και μία ή περισσότερες άλλες μεσογειακές χώρες συνάψουν συμφωνίες για την καθιέρωση ελεύθερων συναλλαγών μεταξύ τους η Ευρωπαϊκή Κοινότητα είναι έτοιμη να εφαρμόσει σώρευση της καταγωγής κατά τις εμπορικές ρυθμίσεις της με τις εν λόγω χώρες.

ΠΑΡΑΡΤΗΜΑ 1

>ΘΕΣΗ ΠΗΝΑΚΑ>

ΠΑΡΑΡΤΗΜΑ 2

>ΘΕΣΗ ΠΗΝΑΚΑ>

ΠΑΡΑΡΤΗΜΑ 3

>ΘΕΣΗ ΠΗΝΑΚΑ>

ΠΡΩΤΟΚΟΛΛΟ αριθ. 1 Για το καθεστώς που εφαρμόζεται κατά την εισαγωγή στην Κοινότητα γεωργικών προϊόντων καταγωγής Δυτικής Όχθης και Λωρίδας της Γάζας

Άρθρο 1

1. Τα προϊόντα που απαριθμούνται στο παράρτημα, καταγωγής Δυτικής Όχθης και Λωρίδας της Γάζας, εισάγονται στην Κοινότητα σύμφωνα με τους όρους που καθορίζονται παρακάτω και στο παράρτημα.

2. Οι εισαγωγικοί δασμοί καταργούνται ή μειώνονται κατά τα ποσοστά που αναφέρονται για κάθε προϊόν στη στήλη (α).

Για ορισμένα προϊόντα, για τα οποία το κοινό δασμολόγιο προβλέπει την εφαρμογή δασμού κατ' αξία και ειδικού δασμού, οι συντελεστές μείωσης που αναγράφονται στη στήλη Α καθώς και στη στήλη Γ εφαρμόζονται μόνο στους δασμούς κατ' αξία.

3. Για ορισμένα προϊόντα οι δασμοί καταργούνται εντός των ορίων δασμολογικών ποσοστώσεων που ορίζονται για καθένα από αυτά στη στήλη Β.

Για τις ποσότητες που εισάγονται καθ' υπέρβαση των ποσοστώσεων, οι δασμοί του κοινού δασμολογίου εφαρμόζονται, ανάλογα με τα προϊόντα, εξ ολοκλήρου ή μειώνονται κατά τα ποσοστά που αναγράφονται στη στήλη Γ.

4. Για ορισμένα άλλα προϊόντα που απαλλάσσονται από δασμούς καθορίζονται, στη στήλη Δ, οι ποσότητες αναφοράς.

Αν οι εισαγωγές ενός προϊόντος υπερβαίνουν τις ποσότητες αναφοράς, η Κοινότητα μπορεί, λαμβάνοντας υπόψη το ετήσιο ισοζύγιο εμπορικών συναλλαγών που καταρτίζει, να υπαγάγει το προϊόν σε κοινοτική δασμολογική προσόστωση για όγκο ίσο με την εν λόγω ποσότητα αναφοράς. Σε μια τέτοια περίπτωση ο δασμός του κοινού δασμολογίου εφαρμόζεται, ανάλογα με τα προϊόντα, στο σύνολό του ή μειωμένος κατά τα ποσοστά που αναφέρονται στη στήλη Γ για τις ποσότητες που εισάγονται καθ' υπέρβαση της ποσόστωσης.

5. Για ορισμένα προϊόντα εκτός από αυτά που αναφέρονται στις παραγράφους 3 και 4, η Κοινότητα μπορεί να καθορίσει μια ποσότητα αναφοράς κατά την έννοια της παραγράφου 4 αν, βάσει της κατάρτισης του ετήσιου ισοζυγίου εμπορικών συναλλαγών, διαπιστώσει ότι οι ποσότητες του προϊόντος ή των προϊόντων που πρόκειται να εισαχθούν κινδυνεύουν να δημιουργήσουν δυσκολίες στην κοινοτική αγορά. Αν στη συνέχεια το προϊόν υπαχθεί σε δασμολογική ποσόστωση, υπό τους όρους που αναφέρονται στην παράγραφο 4, ο δασμός του κοινού δασμολογίου εφαρμόζεται, ανάλογα με τα προϊόντα, στο σύνολό του ή μειωμένος κατά τα ποσοστά που αναφέρονται στη στήλη Γ για τις ποσότητες που εισάγονται καθ' υπέρβαση της ποσόστωσης.

ΠΑΡΑΡΤΗΜΑ ΣΤΟ ΠΡΩΤΟΚΟΛΛΟ αριθ. 1

>ΘΕΣΗ ΠΗΝΑΚΑ>

ΠΡΩΤΟΚΟΛΛΟ αριθ. 2 Για το καθεστώς που εφαρμόζεται κατά την εισαγωγή στη Δυτική Όχθη και τη Λωρίδα της Γάζας Γεωργικών προϊόντων καταγωγής Κοινότητας

1. Τα προϊόντα που απαριθμούνται στο παράρτημα, καταγωγής Κοινότητας, εισάγονται στη Δυτική Όχθη και τη Λωρίδα της Γάζας σύμφωνα με τους όρους που καθορίζονται παρακάτω και στο παράρτημα.

2. Οι εισαγωγικοί δασμοί καταργούνται ή μειώνονται κατά τα ποσοστά που αναφέρονται στη στήλη Α, εντός των ορίων των δασμολογικών ποσοστώσεων που αναφέρονται στη στήλη Β, και υπόκεινται στις ειδικές διατάξεις που αναφέρονται στη στήλη Γ.

3. Για τις ποσότητες που εισάγονται καθ' υπέρβαση των ποσοστώσεων, οι δασμοί του κοινού δασμολογίου που ισχύουν για τρίτες χώρες εφαρμόζονται, κατά τις ειδικές διατάξεις που αναφέρονται στη στήλη Γ.

4. Για τα τυριά και το πηγμένο γάλα για τυρί, η δασμολογική ποσόστωση αυξάνεται από την 1η Ιανουαρίου 1997 μέχρι 1ης Ιανουαρίου 2000 με βάση τέσσερις ίσες δόσεις, εκάστη των οποίων αντιστοιχεί στο 10 % του ποσού.

ΠΑΡΑΡΤΗΜΑ ΤΟΥ ΠΡΩΤΟΚΟΛΛΟΥ αριθ. 2

>ΘΕΣΗ ΠΗΝΑΚΑ>

Ανταλλαγή επιστολών μεταξύ της Ευρωπαϊκής Κοινότητας («η Κοινότητα») και της Παλαιστινιακής Αρχής σχετικά με το άρθρο μόνο του πρωτοκόλλου αριθ. 1 και σχετικά με τις εισαγωγές στην Κοινότητα νωπών κομμένων ανθέων και μπουμπουκιών ανθέων που υπάγονται στη διάκριση 06.03 10 του κοινού δασμολογίου

Α. Επιστολή της Κοινότητας

Κύριε,

Η Κοινότητα και η Παλαιστινιακή Αρχή συμφώνησαν τα εξής:

Το άρθρο μόνο του πρωτοκόλλου αριθ. 1 προβλέπει την κατάργηση των δασμών κατά την εισαγωγή στην Κοινότητα κομμένων ανθέων και μπουμπουκιών ανθέων, νωπών, που υπάγονται στη διάκριση 06.03 10 του κοινού δασμολογίου, καταγωγής Δυτικής Όχθης και Λωρίδας της Γάζας, μέχρι ορίου 1 500 τόνων.

Η Παλαιστινιακή Αρχή αναλαμβάνει την υποχρέωση να συμμορφώνεται με τους όρους που θεσπίζονται κατωτέρω και αφορούν τις εισαγωγές στην Κοινότητα τριαντάφυλλων και γαρίφαλων, για τα οποία ζητείται η κατάργηση των εν λόγω δασμών:

- η τιμή των προϊόντων που εισάγονται στην Κοινότητα πρέπει να ισούται προς το 85 % τουλάχιστον της κοινοτικής τιμής των ίδιων προϊόντων κατά την ίδια περίοδο,

- η τιμή των παλαιστινιακών προϊόντων καθορίζεται με καταγραφή των τιμών των εισαγόμενων προϊόντων σε αντιπροσωπευτικές κοινοτικές εισαγωγικές αγορές,

- οι κοινοτικές τιμές βασίζονται στις τιμές παραγωγού που καταγράφονται σε αντιπροσωπευτικές αγορές των κυριοτέρων κρατών μελών παραγωγής,

- οι τιμές καταγράφονται σε δεκαπενθήμερη βάση και σταθμίζονται σε σχέση με τις αντίστοιχες ποσότητες. Η παρούσα διάταξη ισχύει τόσο για τις κοινοτικές τιμές όσο και για τις παλαιστινιακές τιμές,

- τόσο στις τιμές των κοινοτικών παραγωγών όσο και στις τιμές εισαγωγής των παλαιστινίων παραγωγών πρέπει να γίνεται διάκριση μεταξύ των τριαντάφυλλων με μεγάλα άνθη και με μικρά άνθη, καθώς και των γαρίφαλων με ένα άνθος και με πολλά άνθη,

- αν οι παλαιστινιακές τιμές για οποιονδήποτε τύπο προϊόντος είναι χαμηλότερες από το 85 % των κοινοτικών τιμών, η προτιμησιακή δασμολογική μεταχείριση αναστέλλεται. Η Κοινότητα επαναφέρει την προτιμησιακή δασμολογική μεταχείριση, μόλις οι τιμές των παλαιστινιακών προϊόντων φθάσουν ή υπερβούν το 85 % των κοινοτικών τιμών.

Η Παλαιστινιακή Αρχή αναλαμβάνει επίσης την υποχρέωση να διατηρήσει την παραδοσιακή κατανομή του εμπορίου μεταξύ τριαντάφυλλων και γαρίφαλων.

Σε περίπτωση κατά την οποία η κοινοτική αγορά διαταραχθεί λόγω μεταβολής αυτής της κατανομής, η Κοινότητα διατηρεί το δικαίωμα να καθορίσει η ίδια τη σχετική αναλογία, με βάση την παραδοσιακή ροή του εμπορίου. Σε τέτοιες περιπτώσεις, μπορεί να διενεργείται η κατάλληλη ανταλλαγή απόψεων.

Θα σας παρακαλούσα να μου επιβεβαιώσετε τη σύμφωνη γνώμη της Παλαιστινιακής Αρχής με το περιεχόμενο της παρούσας επιστολής.

Με τιμή

Εξ ονόματος του Συμβουλίου της Ευρωπαϊκής Κοινότητας

Β. Επιστολή της Παλαιστινιακής Αρχής

Κύριε,

Έχω την τιμή να σας γνωρίσω τη λήψη της σημερινής επιστολής σας η οποία έχει ως ακολούθως:

«Η Κοινότητα και η Παλαιστινιακή Αρχή συμφώνησαν τα εξής:

Το άρθρο μόνο του πρωτοκόλλου αριθ. 1 προβλέπει την κατάργηση των δασμών κατά την εισαγωγή στην Κοινότητα κομμένων ανθέων και μπουμπουκιών ανθέων, νωπών, που υπάγονται στη διάκριση 06.03 10 του κοινού δασμολογίου, καταγωγής Δυτικής Όχθης και Λωρίδας της Γάζας, μέχρι ορίου 1 500 τόνων.

Η Παλαιστινιακή Αρχή αναλαμβάνει την υποχρέωση να συμμορφώνεται με τους όρους που θεσπίζονται κατωτέρω και αφορούν τις εισαγωγές στην Κοινότητα τριαντάφυλλων και γαρίφαλων, για τα οποία ζητείται η κατάργηση των εν λόγω δασμών:

- η τιμή των προϊόντων που εισάγονται στην Κοινότητα πρέπει να ισούται προς το 85 % τουλάχιστον της κοινοτικής τιμής των ίδιων προϊόντων κατά την ίδια περίοδο,

- η τιμή των παλαιστινιακών προϊόντων καθορίζεται με καταγραφή των τιμών των εισαγόμενων προϊόντων σε αντιπροσωπευτικές κοινοτικές εισαγωγικές αγορές,

- οι κοινοτικές τιμές βασίζονται στις τιμές παραγωγού που καταγράφονται σε αντιπροσωπευτικές αγορές των κυριοτέρων κρατών μελών παραγωγής,

- οι τιμές καταγράφονται σε δεκαπενθήμερη βάση και σταθμίζονται σε σχέση με τις αντίστοιχες ποσότητες. Η παρούσα διάταξη ισχύει τόσο για τις κοινοτικές τιμές όσο και για τις παλαιστινιακές τιμές,

- τόσο στις τιμές των κοινοτικών παραγωγών όσο και στις τιμές εισαγωγής των παλαιστινίων παραγωγών πρέπει να γίνεται διάκριση μεταξύ των τριαντάφυλλων με μεγάλα άνθη και με μικρά άνθη, καθώς και των γαρίφαλων με ένα άνθος και με πολλά άνθη,

- αν οι παλαιστινιακές τιμές για οποιονδήποτε τύπο προϊόντος είναι χαμηλότερες από το 85 % των κοινοτικών τιμών, η προτιμησιακή δασμολογική μεταχείριση αναστέλλεται. Η Κοινότητα επαναφέρει την προτιμησιακή δασμολογική μεταχείριση, μόλις οι τιμές των παλαιστινιακών προϊόντων φθάσουν ή υπερβούν το 85 % των κοινοτικών τιμών.

Η Παλαιστινιακή Αρχή αναλαμβάνει επίσης την υποχρέωση να διατηρήσει την παραδοσιακή κατανομή του εμπορίου μεταξύ τριαντάφυλλων και γαρίφαλων.

Σε περίπτωση κατά την οποία η κοινοτική αγορά διαταραχθεί λόγω μεταβολής αυτής της κατανομής, η Κοινότητα διατηρεί το δικαίωμα να καθορίσει η ίδια τη σχετική αναλογία, με βάση την παραδοσιακή ροή του εμπορίου. Σε τέτοιες περιπτώσεις, μπορεί να διενεργείται η κατάλληλη ανταλλαγή απόψεων.»

Έχω την τιμή να σας επιβεβαιώσω τη σύμφωνη γνώμη της Παλαιστινιακής Αρχής με το περιεχόμενο της επιστολής σας.

Με τιμή

Για την Παλαιστινιακή Αρχή

ΠΡΩΤΟΚΟΛΛΟ 3 για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας

ΠΙΝΑΚΑΣ ΠΕΡΙΕΧΟΜΕΝΩΝ

ΤΙΤΛΟΣ I ΓΕΝΙΚΕΣ ΔΙΑΤΑΞΕΙΣ

Άρθρο 1 Ορισμοί

ΤΙΤΛΟΣ II ΟΡΙΣΜΟΣ ΤΗΣ ΕΝΝΟΙΑΣ «ΚΑΤΑΓΟΜΕΝΑ ΠΡΟΪΟΝΤΑ» Η «ΠΡΟΪΟΝΤΑ ΚΑΤΑΓΩΓΗΣ»

Άρθρο 2 Γενικά κριτήρια

Άρθρο 3 Διμερής σώρευση καταγωγής

Άρθρο 4 Εξ ολοκλήρου παραγόμενα προϊόντα

Άρθρο 5 Επαρκώς επεξεργασμένα ή μεταποιημένα προϊόντα

Άρθρο 6 Ανεπαρκής επεξεργασία ή μεταποίηση

Άρθρο 7 Μονάδα χαρακτηρισμού

Άρθρο 8 Εξαρτήματα, ανταλλακτικά και εργαλεία

Άρθρο 9 Συνδυασμοί εμπορευμάτων

Άρθρο 10 Ουδέτερα στοιχεία

ΤΙΤΛΟΣ III ΕΔΑΦΙΚΕΣ ΑΠΑΙΤΗΣΕΙΣ

Άρθρο 11 Αρχή της εδαφικότητας

Άρθρο 12 Απευθείας μεταφορά

Άρθρο 13 Εκθέσεις

ΤΙΤΛΟΣ IV ΕΠΙΣΤΡΟΦΗ ΔΑΣΜΩΝ Η ΑΠΑΛΛΑΓΗ ΑΠΟ ΔΑΣΜΟΥΣ

Άρθρο 14 Απαγόρευση επιστροφής δασμών ή απαλλαγής από δασμούς

ΤΙΤΛΟΣ V ΠΙΣΤΟΠΟΙΗΤΙΚΟ ΚΑΤΑΓΩΓΗΣ

Άρθρο 15 Γενικές διατάξεις

Άρθρο 16 Διαδικασία έκδοσης πιστοποιητικών κυκλοφορίας EUR.1

Άρθρο 17 Εκ των υστέρων έκδοση πιστοποιητικού κυκλοφορίας EUR.1

Άρθρο 18 Έκδοση αντιγράφου του πιστοποιητικού EUR.1

Άρθρο 19 Έκδοση πιστοποιητικών κυκλοφορίας EUR.1 βάσει προηγουμένως εκδοθέντος ή συνταχθέντος πιστοποιητικού καταγωγής

Άρθρο 20 Όροι για τη σύνταξη δήλωσης τιμολογίου

Άρθρο 21 Εγκεκριμένος εξαγωγέας

Άρθρο 22 Ισχύς των πιστοποιητικών καταγωγής

Άρθρο 23 Υποβολή πιστοποιητικών καταγωγής

Άρθρο 24 Εισαγωγή με τμηματικές αποστολές

Άρθρο 25 Απαλλαγή από την υποχρέωση προσκόμισης πιστοποιητικού καταγωγής

Άρθρο 26 Δικαιολογητικά έγγραφα

Άρθρο 27 Φύλαξη των πιστοποιητικών καταγωγής και των δικαιολογητικών εγγράφων

Άρθρο 28 Διαφορές και λάθη εκτύπωσης

Άρθρο 29 Ποσά εκφρασμένα σε Ecu

ΤΙΤΛΟΣ VI ΡΥΘΜΙΣΕΙΣ ΓΙΑ ΤΗ ΔΙΟΙΚΗΤΙΚΗ ΣΥΝΕΡΓΑΣΙΑ

Άρθρο 30 Αμοιβαία συνδρομή

Άρθρο 31 Έλεγχος των πιστοποιητικών καταγωγής

Άρθρο 32 Διακανονισμός διαφορών

Άρθρο 33 Κυρώσεις

Άρθρο 34 Ελεύθερες ζώνες

ΤΙΤΛΟΣ VII ΘΕΟΥΤΑ ΚΑΙ ΜΕΛΙΛΙΑ

Άρθρο 35 Εφαρμογή του πρωτοκόλλου

Άρθρο 36 Ειδικοί όροι

ΤΙΤΛΟΣ VIII ΤΕΛΙΚΕΣ ΔΙΑΤΑΞΕΙΣ

Άρθρο 37 Τροποποιήσεις του πρωτοκόλλου

Άρθρο 38 Εφαρμογή του πρωτοκόλλου

Άρθρο 39 Εμπορεύματα υπό διαμετακόμιση ή αποθήκευση

ΠΑΡΑΡΤΗΜΑΤΑ

Παράρτημα 1: Επεξηγηματικές σημειώσεις

Παράρτημα 2: Πίνακας επεξεργασιών ή μεταποιήσεων επί μη καταγόμενων υλών οι οποίες προσδίδουν τον χαρακτήρα του καταγόμενου προϊόντος

Παράρτημα 3: Πιστοποιητικό κυκλολοφορίας EUR.1

Παράρτημα 4: Δήλωση του εξαγωγέα

ΤΙΤΛΟΣ I ΓΕΝΙΚΕΣ ΔΙΑΤΑΞΕΙΣ

Άρθρο 1 Ορισμοί

Για τους σκοπούς του παρόντος πρωτοκόλλου νοούνται ως:

α) «κατασκευή ή παρασκευή», κάθε μορφή επεξεργασίας ή μεταποίησης, συμπεριλαμβανομένης της συναρμολόγησης ή ακόμη και ειδικών εργασιών 7

β) «ύλη», όλες οι μορφές συστατικών, πρώτων υλών, συνθετικών στοιχείων, μερών κ.λπ., που χρησιμοποιούνται για την κατασκευή του προϊόντος 7

γ) «προϊόν», το προϊόν που έχει κατασκευαστεί, ακόμη και αν πρόκειται να χρησιμοποιηθεί αργότερα σε άλλη κατασκευαστική εργασία 7

δ) «εμπορεύματα», τόσο οι ύλες όσο και τα προϊόντα 7

ε) «δασμολογητέα αξία», η αξία που προσδιορίζεται με βάση τη συμφωνία περί της εφαρμογής του άρθρου VII της Γενικής Συμφωνίας Δασμών και Εμπορίου του 1994 (συμφωνία ΠΟΕ για τη δασμολογητέα αξία) 7

στ) «τιμή εκ του εργοστασίου», η εργοστασιακή τιμή που καταβάλλεται για το προϊόν στον κατασκευαστή στην επιχείρηση του οποίου διενεργήθηκε η τελευταία επεξεργασία ή μεταποίηση στην Κοινότητα ή στη Δυτική Όχθη και τη Λωρίδα της Γάζας υπό τον όρο ότι η τιμή περιλαμβάνει την αξία όλων των υλών που χρησιμοποιήθηκαν, αφού αφαιρεθούν όλοι οι εσωτερικοί φόροι οι οποίοι επεστράφησαν, ή είναι δυνατόν να επιστραφούν, κατά την εξαγωγή του παραχθέντος προϊόντος 7

ζ) «αξία υλών», η δασμολογητέα αξία κατά τη στιγμή εισαγωγής των μη καταγόμενων υλών που χρησιμοποιήθηκαν ή, εάν αυτή δεν είναι γνωστή και δεν είναι δυνατόν να διαπιστωθεί, η πρώτη επιβεβαιώσιμη τιμή που καταβλήθηκε για τις ύλες αυτές στην Κοινότητα ή τη Δυτική Όχθη και τη Λωρίδα της Γάζας 7

η) «αξία καταγόμενων υλών», η αξία τέτοιων υλών όπως περιγράφεται στο σημείο (ζ), που εφαρμόζεται κατ'αναλογία 7

θ) «προστιθέμενη αξία», η τιμή εκ του εργοστασίου αφού αφαιρεθεί η δασμολογητέα αξία καθενός από τα ενσωματωθέντα προϊόντα που δεν κατάγονται από τη χώρα στην οποία παρήχθησαν τα εν λόγω προϊόντα 7

ι) «κεφάλαια» και «κλάσεις», τα κεφάλαια και οι κλάσεις (τετραψήφιοι κωδικοί) που χρησιμοποιούνται στην ονοματολογία, η οποία αποτελεί το εναρμονισμένο σύστημα περιγραφής και κωδικοποίησης εμπορευμάτων, που αναφέρεται στο παρόν πρωτόκολλο ως «εναρμονισμένο σύστημα» ή «ΕΣ» 7

κ) ο όρος «υπαγόμενος» αναφέρεται στην κατάταξη προϊόντος ή ύλης σε μία συγκεκριμένη κλάση 7

λ) «αποστολή εμπορευμάτων», τα προϊόντα που είτε αποστέλλονται ταυτόχρονα από κάποιον εξαγωγέα σε κάποιον παραλήπτη ή καλύπτονται από ένα μόνο έγγραφο μεταφοράς, το οποίο καλύπτει τη μεταφορά τους από τον εξαγωγέα στον παραλήπτη ή, όταν δεν υπάρχει τέτοιο έγγραφο, από ένα μόνο τιμολόγιο 7

μ) ο όρος «εδάφη» περιλαμβάνει τα χωρικά ύδατα.

ΤΙΤΛΟΣ II ΟΡΙΣΜΟΣ ΤΗΣ ΕΝΝΟΙΑΣ «ΚΑΤΑΓΟΜΕΝΑ ΠΡΟΪΟΝΤΑ» Η «ΠΡΟΪΟΝΤΑ ΚΑΤΑΓΩΓΗΣ»

Άρθρο 2 Γενικά κριτήρια

1. Για την εφαρμογή της παρούσας συμφωνίας θεωρούνται ως προϊόντα καταγωγής Κοινότητας:

α) τα προϊόντα που παράγονται εξ ολοκλήρου στην Κοινότητα κατά την έννοια του άρθρου 4 του παρόντος πρωτοκόλλου,

β) τα προϊόντα που παράγονται στην Κοινότητα και περιέχουν ύλες που δεν έχουν παραχθεί εξ ολοκλήρου σ' αυτή, υπό την προϋπόθεση ότι τα προϊόντα αυτά έχουν υποστεί στην Κοινότητα επαρκείς επεξεργασίες ή μεταποιήσεις κατά την έννοια του άρθρου 5 του παρόντος πρωτοκόλλου,

2. Για την εφαρμογή της παρούσας συμφωνίας θεωρούνται ως προϊόντα καταγωγής Δυτικής Όχθης του Ιορδάνη και Λωρίδας της Γάζας:

α) τα προϊόντα που έχουν εξ ολοκλήρου παραχθεί στη Δυτική Όχθη και τη Λωρίδα της Γάζας κατά την έννοια του άρθρου 4 του παρόντος πρωτοκόλλου,

β) τα προϊόντα που παράγονται στη Δυτική Όχθη και τη Λωρίδα της Γάζας και περιέχουν ύλες που δεν έχουν παραχθεί εξολοκλήρου σ' αυτή, υπό την προϋπόθεση ότι τα προϊόντα αυτά έχουν υποστεί στη Δυτική Όχθη και τη Λωρίδα της Γάζας, επαρκείς επεξεργασίες ή μεταποιήσεις κατά την έννοια του άρθρου 5 του παρόντος πρωτοκόλλου.

Άρθρο 3 Διμερής σώρευση καταγωγής

1. Τα προϊόντα καταγωγής Κοινότητας θεωρούνται ως προϊόντα καταγωγής Δυτικής Όχθης και Λωρίδας της Γάζας όταν ενσωματώνονται σε προϊόν που παράγεται στη Δυτική Όχθη του Ιορδάνη και τη Λωρίδα της Γάζας. Τα προϊόντα αυτά δεν απαιτείται να έχουν υποστεί επαρκείς επεξεργασίες ή μεταποιήσεις, υπό τον όρο όμως ότι έχουν υποστεί επεξεργασίες ή μεταποιήσεις πέραν αυτών που αναφέρονται στο άρθρο 6 παράγραφος 1 του παρόντος πρωτοκόλλου.

2. Τα προϊόντα καταγωγής Δυτικής Όχθης και Λωρίδας της Γάζας θεωρούνται ως προϊόντα καταγωγής Κοινότητας όταν ενσωματώνονται σε προϊόν που παράγεται στην Κοινότητα. Τα προϊόντα αυτά δεν απαιτείται να έχουν υποστεί επαρκείς επεξεργασίες ή μεταποιήσεις, υπό τον όρο, όμως, ότι έχουν υποστεί επεξεργασίες ή μεταποιήσεις πέραν αυτών που αναφέρονται στο άρθρο 6 παράγραφος 1 του παρόντος πρωτοκόλλου.

Άρθρο 4 Εξ ολοκλήρου παραγόμενα προϊόντα

1. Θεωρούνται ως «παραγόμενα εξ ολοκλήρου» είτε στην Κοινότητα είτε στη Δυτική Όχθη και τη Λωρίδα της Γάζας:

α) τα ορυκτά προϊόντα τα εξορυσσόμενα από το έδαφός τους ή από τον θαλάσσιο ή ωκεάνειο πυθμένα τους 7

β) τα φυτικά προϊόντα τα συγκομιζόμενα σ' αυτές 7

γ) τα ζώντα ζώα τα γεννώμενα και εκτρεφόμενα σ' αυτές 7

δ) τα προϊόντα τα προερχόμενα από ζώντα ζώα, τα οποία εκτρέφονται σ' αυτές 7

ε) τα προϊόντα της θήρας και αλιείας που ασκείται σ' αυτές 7

στ) τα προϊόντα της θαλάσσιας αλιείας και άλλα προϊόντα, που λαμβάνονται από τη θάλασσα εκτός των χωρικών υδάτων της Κοινότητας ή της Δυτικής Όχθης και της Λωρίδας της Γάζας με τα πλοία τους 7

ζ) τα προϊόντα τα παραγόμενα επί των πλοίων-εργοστασίων τους αποκλειστικά από προϊόντα που αναφέρονται στο στοιχείο στ) 7

η) τα μεταχειρισμένα είδη που έχουν συλλεγεί σ' αυτές και δύνανται να χρησιμοποιηθούν μόνο για την ανάκτηση πρώτων υλών, συμπεριλαμβανομένων των μεταχειρισμένων ελαστικών που χρησιμοποιούνται μόνο για αναγόμωση ή ως απορρίμματα 7

θ) τα απόβλητα και απορρίμματα τα προερχόμενα από βιομηχανικές εργασίες οι οποίες πραγματοποιούνται σ' αυτές 7

ι) τα προϊόντα που εξάγονται από το θαλάσσιο έδαφος ή υπέδαφος που βρίσκεται εκτός των χωρικών τους υδάτων εφόσον αυτές έχουν το αποκλειστικό δικαίωμα εκμετάλλευσης αυτού του εδάφους ή υπεδάφους 7

κ) τα εμπορεύματα τα παραγόμενα σ' αυτές αποκλειστικά από προϊόντα που αναφέρονται στα στοιχεία α) έως ι).

2. Οι όροι «πλοία τους» και «πλοίων-εργοστασίων τους» στην παράγραφο 1 στοιχεία στ) και ζ) αφορούν μόνο τα πλοία και πλοία-εργοστάσια, τα οποία:

α) είναι νηολογημένα ή εγγεγραμμένα σε κράτος μέλος των ΕΚ ή στη Δυτική Όχθη και τη Λωρίδα της Γάζας 7

β) φέρουν τη σημαία κράτους μέλους των ΕΚ ή της Δυτικής Όχθης και της Λωρίδας της Γάζας 7

γ) ανήκουν, κατά ποσοστό 50 τοις εκατό τουλάχιστον, σε υπηκόους των κρατών μελών των ΕΚ ή της Δυτικής Όχθης και της Λωρίδας της Γάζας ή σε εταιρεία που έχει την έδρα της σε ένα από τα κράτη αυτά ή στη Δυτική Όχθη και τη Λωρίδα της Γάζας, της οποίας ο διαχειριστής ή οι διαχειριστές, ο πρόεδρος του διοικητικού ή του εποπτικού συμβουλίου και η πλειοψηφία των μελών των εν λόγω συμβουλίων είναι υπήκοοι των κρατών μελών των ΕΚ ή της Δυτικής Όχθης και της Λωρίδας της Γάζας και της οποίας, επιπλέον, σε περίπτωση προσωπικών εταιρειών ή εταιρειών περιορισμένης ευθύνης, το ήμισυ τουλάχιστον του κεφαλαίου ανήκει σ' αυτές ή σε δημόσιους οργανισμούς ή σε υπηκόους αυτών 7

δ) των οποίων ο κυβερνήτης και οι αξιωματικοί είναι στο σύνολό τους υπήκοοι των κρατών μελών των ΕΚ ή της Δυτικής Όχθης και της Λωρίδας της Γάζας 7

ε) το πλήρωμα των οποίων αποτελείται, σε αναλογία 75 τοις εκατό τουλάχιστον, από υπηκόους των κρατών μελών της Κοινότητας ή της Δυτικής Όχθης και της Λωρίδας της Γάζας.

Άρθρο 5 Επαρκώς επεξεργασμένα ή μεταποιημένα προϊόντα

1. Για την εφαρμογή του άρθρου 2, προϊόντα που δεν έχουν παραχθεί εξ ολοκλήρου θεωρείται ότι υπέστησαν επαρκή επεξεργασία ή μεταποίηση, όταν πληρούνται οι προϋποθέσεις του πίνακα που περιλαμβάνεται στο παράρτημα II.

Οι προϋποθέσεις αυτές αναφέρουν, για όλα τα προϊόντα που καλύπτονται από τη συμφωνία, την επεξεργασία ή τη μεταποίηση που πρέπει να υποστούν οι μη καταγόμενες ύλες που χρησιμοποιούνται για την κατασκευή των προϊόντων αυτών και εφαρμόζονται μόνο σε σχέση με αυτές τις ύλες. Συνεπώς, αν ένα προϊόν, που έχει αποκτήσει το χαρακτήρα καταγωγής πληρώντας τους όρους που καθορίζονται στον πίνακα για το προϊόν αυτό, χρησιμοποιείται για την κατασκευή ενός άλλου προϊόντος, οι προϋποθέσεις που ισχύουν για το προϊόν στο οποίο τούτο ενσωματώνεται δεν ισχύουν και ως προς αυτό και δεν λαμβάνονται υπόψη οι μη καταγόμενες ύλες που χρησιμοποιήθηκαν, ενδεχομένως, για την κατασκευή του.

2. Κατά παρέκκλιση από την παράγραφο 1, οι μη καταγόμενες ύλες που, σύμφωνα με τις προϋποθέσεις που αναφέρονται στον πίνακα, δεν πρέπει να χρησιμοποιούνται για την κατασκευή του προϊόντος μπορούν, ωστόσο, να χρησιμοποιηθούν υπό τον όρο ότι:

α) η συνολική τους αξία δεν υπερβαίνει το 10 τοις εκατό της τιμής «εκ του εργοστασίου» του προϊόντος 7

β) με την εφαρμογή της παρούσας παραγράφου δεν σημειώνεται υπέρβαση των ποσοστών που περιέχονται στον πίνακα για τη μέγιστη αξία των μη καταγόμενων υλών.

Η παρούσα παράγραφος δεν ισχύει για προϊόντα που υπάγονται στα κεφάλαια 50 έως 63 του εναρμονισμένου συστήματος.

3. Οι παράγραφοι 1 και 2 εφαρμόζονται με εξαίρεση τα οριζόμενα στο άρθρο 6.

Άρθρο 6 Ανεπαρκής επεξεργασία ή μεταποίηση

1. Με την επιφύλαξη της παραγράφου 2, οι εξής επεξεργασίες ή μεταποιήσεις θεωρούνται ως ανεπαρκείς για την απόκτηση του χαρακτήρα των καταγόμενων προϊόντων, ανεξάρτητα από το αν πληρούνται οι απαιτήσεις του άρθρου 5:

α) οι εργασίες που αποσκοπούν στη διατήρηση των εμπορευμάτων σε καλή κατάσταση κατά τη μεταφορά και αποθήκευσή τους (αερισμός, άπλωμα, στέγνωμα, ψύξη, τοποθέτηση σε άλμη ή σε θειωμένο νερό, ή σε άλλα υδατικά διαλύματα, αφαίρεση φθαρμένων μερών και παρεμφερείς εργασίες) 7

β) οι απλές εργασίες αφαίρεσης της σκόνης, κοσκινίσματος, διαλογής, ταξινόμησης, συνδυασμού (συμπεριλαμβανομένης και της σύνθεσης σειρών εμπορευμάτων), πλύσεων, βαφής, κοπής 7

γ) (i) οι αλλαγές συσκευασίας καθώς και οι διαιρέσεις και συνενώσεις δεμάτων 7

(ii) η απλή τοποθέτηση σε φιάλες, φιαλίδια, σάκους, θήκες, κουτιά, η στερέωση επί λεπτοσανίδων κ.λπ. και κάθε άλλη απλή εργασία συσκευασίας 7

δ) η επίθεση σημάτων, ετικετών ή άλλων διακριτικών σημείων σε προϊόντα ή στη συσκευασία τους 7

ε) η απλή ανάμειξη προϊόντων, έστω και διαφορετικού είδους κατά την οποία ένα ή περισσότερα συστατικά του μείγματος δεν πληρούν τις προϋποθέσεις που ορίζει το παρόν πρωτόκολλο, ώστε να είναι δυνατόν να θεωρηθούν ως προϊόντα καταγωγής Κοινότητας ή Δυτικής Όχθης και Λωρίδας της Γάζας 7

στ) η απλή συνένωση μερών για τη σύσταση ενός πλήρους προϊόντος 7

ζ) η σώρευση δύο ή περισσοτέρων από τις εργασίες που αναφέρονται στα στοιχεία α) έως στ) 7

η) η σφαγή ζώων.

2. Όλες οι εργασίες που διενεργούνται εντός της Κοινότητας ή της Δυτικής Όχθης και της Λωρίδας της Γάζας σε συγκεκριμένο προϊόν πρέπει να εξετάζονται από κοινού, όταν πρόκειται να οριστεί αν η πραγματοποιηθείσα επεξεργασία ή μεταποίηση του προϊόντος αυτού πρέπει να θεωρηθεί ως ανεπαρκής κατά την έννοια της παραγράφου 1.

Άρθρο 7 Μονάδα χαρακτηρισμού

1. Η μονάδα χαρακτηρισμού για την εφαρμογή των διατάξεων του παρόντος πρωτοκόλλου συνίσταται σε ένα συγκεκριμένο προϊόν, το οποίο θεωρείται ως η μονάδα βάσης για τον προσδιορισμό της κατάταξης σύμφωνα με την ονοματολογία του εναρμονισμένου συστήματος.

Σύμφωνα με αυτά:

α) όταν ένα προϊόν αποτελούμενο από ομάδα ή από σύνολο συναρμολογηθέντων ειδών κατατάσσεται, σύμφωνα με το εναρμονισμένο σύστημα, σε μία μόνο κλάση, το όλον αποτελεί τη μονάδα χαρακτηρισμού 7

β) όταν μια αποστολή αποτελείται από ορισμένα πανομοιότυπα προϊόντα που κατατάσσονται στην ίδια κλάση του εναρμονισμένου συστήματος, κάθε προϊόν πρέπει να λαμβάνεται υπόψη χωριστά κατά την εφαρμογή των διατάξεων του παρόντος πρωτοκόλλου.

2. Οταν, κατ' εφαρμογή του γενικού κανόνα 5 του εναρμονισμένου συστήματος, οι συσκευασίες κατατάσσονται με τα εμπορεύματα που περιέχουν, τότε πρέπει να θεωρούνται ότι αποτελούν σύνολο με αυτά τα εμπορεύματα για τον προσδιορισμό της καταγωγής.

Άρθρο 8 Εξαρτήματα, ανταλλακτικά και εργαλεία

Τα εξαρτήματα, ανταλλακτικά και εργαλεία που παραδίδονται μαζί με ένα είδος εξοπλισμού, μηχανή, συσκευή ή όχημα και αποτελούν μέρος του κανονικού τους εξοπλισμού και συμπεριλαμβάνονται στην τιμή του τελευταίου ή δεν τιμολογούνται ιδιαιτέρως, θεωρούνται ότι αποτελούν σύνολο με το εν λόγω υλικό, τη μηχανή, τη συσκευή ή το όχημα.

Άρθρο 9 Συνδυασμοί εμπορευμάτων

Κατά την έννοια του γενικού κανόνα 3 του εναρμονισμένου συστήματος οι συνδυασμοί εμπορευμάτων θεωρούνται ως καταγόμενα προϊόντα όταν όλα τα συστατικά μέρη τους είναι καταγόμενα. Ωστόσο, συνδυασμός εμπορευμάτων αποτελούμενος από είδη καταγόμενα και μη θεωρείται στο σύνολό του καταγόμενος, υπό τον όρο ότι η αξία των μη καταγόμενων προϊόντων δεν υπερβαίνει το 15 τοις εκατό της τιμής «εκ του εργοστασίου» του συνδυασμού.

Άρθρο 10 Ουδέτερα στοιχεία

Για να προσδιοριστεί εάν ένα εμπόρευμα έχει το χαρακτήρα καταγωγής δεν είναι αναγκαίο να καθορίζεται η καταγωγή των παρακάτω που χρησιμοποιούνται, ενδεχομένως, για την παραγωγή του:

α) της ηλεκτρικής ενέργειας και των καυσίμων 7

β) των εγκαταστάσεων και του εξοπλισμού 7

γ) των μηχανημάτων και εργαλείων 7

δ) των προϊόντων που δεν υπεισέρχονται ή δεν πρόκειται να υπεισέλθουν στην τελική σύνθεση του προϊόντος.

ΤΙΤΛΟΣ III ΕΔΑΦΙΚΕΣ ΑΠΑΙΤΗΣΕΙΣ

Άρθρο 11 Αρχή της εδαφικότητας

1. Οι όροι του τίτλου II σχετικά με την απόκτηση του χαρακτήρα καταγωγής πρέπει να πληρούνται ανελλιπώς στην Κοινότητα ή τη Δυτική Όχθη και τη Λωρίδα της Γάζας.

2. Αν καταγόμενα προϊόντα, που έχουν εξαχθεί από την Κοινότητα ή τη Δυτική Όχθη και τη Λωρίδα της Γάζας προς μία άλλη χώρα, επανεισαχθούν πρέπει να θεωρούνται ως μη καταγόμενα, εκτός εάν μπορεί να αποδειχθεί κατά τρόπο ικανοποιητικό για τις τελωνειακές αρχές ότι:

α) τα εμπορεύματα που επανεισάγονται είναι τα ίδια με τα εμπορεύματα που είχαν εξαχθεί και

β) δεν έχουν υποστεί καμία εργασία πέραν εκείνων που είναι αναγκαίες για τη διατήρησή τους σε καλή κατάσταση, ενόσω βρίσκονταν στην εν λόγω χώρα ή κατά την εξαγωγή τους.

Άρθρο 12 Απευθείας μεταφορά

1. Η προτιμησιακή μεταχείριση που προβλέπεται από τις διατάξεις της παρούσας συμφωνίας εφαρμόζεται αποκλειστικά στα εμπορεύματα που πληρούν τις προϋποθέσεις του παρόντος πρωτοκόλλου και μεταφέρονται απευθείας μεταξύ της Κοινότητας της Δυτικής Όχθης και τη Λωρίδα της Γάζας. Ωστόσο, εμπορεύματα που αποτελούν μία και μόνον αποστολή είναι δυνατό να μεταφέρονται μέσω άλλων εδαφών με, ενδεχομένως, μεταφόρτωση ή προσωρινή αποθήκευση σ' αυτό το έδαφος, υπό τον όρο ότι τα προϊόντα παραμένουν υπό την επιτήρηση των τελωνειακών αρχών της χώρας διαμετακόμισης ή αποθήκευσης και ότι δεν υφίστανται εκεί άλλες εργασίες εκτός από την εκφόρτωση, την επαναφόρτωση ή οποιαδήποτε άλλη εργασία που αποβλέπει στη διατήρησή τους σε καλή κατάσταση.

Τα καταγόμενα προϊόντα είναι δυνατόν να μεταφέρονται με αγωγούς μέσω εδάφους άλλου από εκείνο της Κοινότητα ή της Δυτικής Όχθης και τη Λωρίδα της Γάζας.

2. Για να αποδειχθεί ότι πληρούνται οι προϋποθέσεις που αναφέρονται στην παράγραφο 1 προσκομίζεται στις αρμόδιες τελωνειακές αρχές της χώρας εισαγωγής:

α) ενιαία φορτωτική που έχει εκδοθεί στη χώρα εξαγωγής και καλύπτει τη διέλευση από τη χώρα διαμετακόμισης

ή

β) βεβαίωση που χορηγείται από τις τελωνειακές αρχές της χώρας διαμετακόμισης και η οποία:

(i) παρέχει ακριβή περιγραφή των εμπορευμάτων 7

(ii) αναφέρει τις ημερομηνίες εκφόρτωσης και επαναφόρτωσης των εμπορευμάτων και, όταν χρειάζεται, τα ονόματα των πλοίων ή άλλων μεταφορικών μέσων που χρησιμοποιήθηκαν και

(iii) πιστοποιεί τις συνθήκες υπό τις οποίες τα εμπορεύματα παρέμειναν στη χώρα διαμετακόμισης

ή,

γ) ελλείψει αυτών, με οποιοδήποτε αποδεικτικό έγγραφο.

Άρθρο 13 Εκθέσεις

1. Προϊόντα καταγωγής που αποστέλλονται για να συμμετάσχουν σε έκθεση σε άλλη χώρα και πωλούνται μετά την έκθεση για να εισαχθούν στην Κοινότητα ή στη Δυτική Όχθη και τη Λωρίδα της Γάζας εμπίπτουν κατά την εισαγωγή στις ευνοϊκές διατάξεις της συμφωνίας, υπό τον όρο ότι παρέχεται στις τελωνειακές αρχές ικανοποιητική απόδειξη ότι:

α) κάποιος εξαγωγέας απέστειλε τα προϊόντα αυτά από την Κοινότητα ή τη Δυτική Όχθη και τη Λωρίδα της Γάζας στη χώρα στην οποία πραγματοποιήθηκε η έκθεση και τα εξέθεσε εκεί 7

β) ο ίδιος εξαγωγέας πώλησε τα εν λόγω προϊόντα ή τα μεταβίβασε κατά άλλον τρόπο σε πρόσωπο στην Κοινότητα ή τη Δυτική Όχθη και τη Λωρίδα της Γάζας 7

γ) τα προϊόντα απεστάλησαν, κατά τη διάρκεια της έκθεσης ή αμέσως μετά στην κατάσταση στην οποία είχαν αποσταλεί στην έκθεση και

δ) τα προϊόντα, από τη στιγμή που απεστάλησαν στην έκθεση, δεν χρησιμοποιήθηκαν για σκοπούς άλλους από την επίδειξη στη συγκεκριμένη έκθεση.

2. Πιστοποιητικό καταγωγής πρέπει να εκδίδεται ή να συντάσσεται σύμφωνα με τις διατάξεις του τίτλου V και να υποβάλλεται στις τελωνειακές αρχές της χώρας εισαγωγής κατά τον συνήθη τρόπο. Στο πιστοποιητικό αναγράφεται το όνομα και η διεύθυνση της έκθεσης. Είναι δυνατό να ζητηθούν, όπου κρίνεται αναγκαίο, συμπληρωματικές έγγραφες αποδείξεις σχετικά με τη φύση των προϊόντων και τις συνθήκες υπό τις οποίες εκτέθησαν.

3. Η παράγραφος 1 ισχύει για κάθε έκθεση, εμποροπανήγυρη, δημόσια εκδήλωση εμπορικού, βιομηχανικού, γεωργικού ή βιοτεχνικού χαρακτήρα, που δεν διοργανώνεται για ιδιωτικούς σκοπούς σε καταστήματα ή εμπορικούς χώρους με σκοπό την πώληση αλλοδαπών προϊόντων και κατά τη διάρκεια της οποίας τα προϊόντα παραμένουν υπό τελωνειακό έλεγχο.

ΤΙΤΛΟΣ IV ΕΠΙΣΤΡΟΦΗ ΔΑΣΜΩΝ Ή ΑΠΑΛΛΑΓΗ ΑΠΟ ΔΑΣΜΟΥΣ

Άρθρο 14 Απαγόρευση επιστροφής δασμών ή απαλλαγής από δασμούς

1. Οι μη καταγόμενες ύλες που χρησιμοποιούνται για την κατασκευή προϊόντων καταγωγής Κοινότητας ή Δυτικής Όχθης και Λωρίδας της Γάζας για τις οποίες εκδίδεται ή συντάσσεται πιστοποιητικό καταγωγής σύμφωνα με τις διατάξεις του τίτλου V δεν αποτελούν στην Κοινότητα ή τη Δυτική Όχθη και τη Λωρίδα της Γάζας αντικείμενο επιστροφής δασμών ή απαλλαγής από δασμούς οποιουδήποτε είδους.

2. Η απαγόρευση της παραγράφου 1 εφαρμόζεται σε κάθε ρύθμιση για επιστροφή, απαλλαγή ή μη καταβολή, πλήρη ή μερική, δασμών ή επιβαρύνσεων ισοδυνάμου αποτελέσματος, που επιβάλλονται, στην Κοινότητα ή τη Δυτική Όχθη και τη Λωρίδα της Γάζας, σε ύλες που χρησιμοποιούνται για την κατασκευή, όταν οι ρυθμίσεις αυτές επιτρέπουν, ρητά ή έμμεσα, αυτή την επιστροφή, την απαλλαγή ή τη μη καταβολή, στην περίπτωση που τα προϊόντα που παράγονται από τις εν λόγω ύλες εξάγονται και όχι όταν χρησιμοποιούνται στο εσωτερικό αυτών.

3. Ο εξαγωγέας προϊόντων που καλύπτονται από πιστοποιητικό καταγωγής πρέπει να είναι σε θέση να υποβάλει ανά πάσα στιγμή, αν ζητηθεί από τις τελωνειακές αρχές, όλα τα κατάλληλα έγγραφα που αποδεικνύουν ότι δεν έχει επιτραπεί επιστροφή, όσον αφορά τις μη καταγόμενες ύλες που χρησιμοποιήθηκαν για την κατασκευή των σχετικών προϊόντων, και ότι όλοι οι δασμοί ή επιβαρύνσεις ισοδυνάμου αποτελέσματος που αντιστοιχούν σ' αυτές τις ύλες έχουν πράγματι καταβληθεί.

4. Οι διατάξεις των παραγράφων 1 έως 3 εφαρμόζονται επίσης όσον αφορά τη συσκευασία κατά την έννοια του άρθρου 7 παράγραφος 2, τα εξαρτήματα, τα ανταλλακτικά και τα εργαλεία κατά την έννοια του άρθρου 8 και τους συνδυασμούς ειδών κατά την έννοια του άρθρου 9, όταν αυτά δεν αποτελούν είδη καταγωγής.

5. Οι διατάξεις των παραγράφων 1 έως 4 ισχύουν μόνο για τις ύλες που ανήκουν στο είδος που αφορά η συμφωνία. Ακόμη, αυτές δεν εμποδίζουν την εφαρμογή συστήματος επιστροφών για τα γεωργικά προϊόντα κατά την εξαγωγή, που ισχύει για κάθε εξαγωγή σύμφωνα με τις διατάξεις της συμφωνίας.

6. Οι διατάξεις του παρόντος άρθρου εφαρμόζονται από την 1η Ιανουαρίου 2000 και είναι δυνατό να αναθεωρηθούν με κοινή συμφωνία.

ΤΙΤΛΟΣ V ΠΙΣΤΟΠΟΙΗΤΙΚΟ ΚΑΤΑΓΩΓΗΣ

Άρθρο 15 Γενικές διατάξεις

1. Τα προϊόντα καταγωγής Κοινότητας ή Δυτικής Όχθης και Λωρίδας της Γάζας υπάγονται, κατά την εισαγωγή τους στη Δυτική Όχθη και τη Λωρίδα της Γάζας ή την Κοινότητα αντίστοιχα, στις διατάξεις της συμφωνίας, εφόσον προσκομιστεί:

α) πιστοποιητικό κυκλοφορίας EUR.1, υπόδειγμα του οποίου παρατίθεται στο παράρτημα III ή,

β) στις περιπτώσεις που ορίζονται στο άρθρο 20, παράγραφος 1, δήλωση το κείμενο της οποίας περιλαμβάνεται στο παράρτημα IV, που αναγράφει ο εξαγωγέας στο τιμολόγιο, το δελτίο παράδοσης ή κάθε άλλο εμπορικό έγγραφο που περιγράφει τα σχετικά προϊόντα με επαρκείς λεπτομέρειες, ώστε να είναι δυνατή η εξακρίβωση της ταυτότητάς τους (η δήλωση αυτή αποκαλείται στη συνέχεια «δήλωση τιμολογίου»).

2. Με την επιφύλαξη της παραγράφου 1, προϊόντα καταγωγής κατά την έννοια του παρόντος πρωτοκόλλου εμπίπτουν, στις περιπτώσεις που αναφέρονται στο άρθρο 25, στις διατάξεις της παρούσας συμφωνίας χωρίς να είναι αναγκαία η υποβολή των προαναφερθέντων εγγράφων.

Άρθρο 16 Διαδικασία έκδοσης πιστοποιητικών κυκλοφορίας EUR.1.

1. Το πιστοποιητικό κυκλοφορίας EUR.1 εκδίδεται από τις τελωνειακές αρχές της χώρας εξαγωγής μετά από γραπτή αίτηση, που υποβάλλεται από τον εξαγωγέα ή, με ευθύνη του εξαγωγέα, από τον εξουσιοδοτημένο αντιπρόσωπό του.

2. Για το σκοπό αυτό, ο εξαγωγέας ή ο εξουσιοδοτημένος αντιπρόσωπός του συμπληρώνουν το έντυπο του πιστοποιητικού κυκλοφορίας EUR.1 καθώς και το έντυπο της αίτησης, υποδείγματα των οποίων περιλαμβάνονται στο παράρτημα III. Τα έντυπα αυτά πρέπει να συμπληρώνονται σε μια από τις γλώσσες, στις οποίες έχει εκδοθεί η συμφωνία και σύμφωνα με τις διατάξεις της εθνικής νομοθεσίας της χώρας εξαγωγής. Αν αυτά είναι χειρόγραφα, πρέπει να συμπληρώνονται με μελάνι και ευανάγνωστους χαρακτήρες. Η περιγραφή των προϊόντων πρέπει να αναφέρεται στο πλαίσιο που προορίζεται γι' αυτό το σκοπό χωρίς να παρεμβάλλονται κενά διάστιχα. Όταν στο πλαίσιο υπάρχουν κενές γραμμές πρέπει να σύρεται οριζόντια γραμμή κάτω από την τελευταία γραμμή της περιγραφής και να διαγραμμίζεται ο κενός χώρος.

3. Ο εξαγωγέας που ζητεί την έκδοση πιστοποιητικού κυκλοφορίας EUR.1 αναλαμβάνει την υποχρέωση να υποβάλει, εάν του ζητηθεί από τις τελωνειακές αρχές της χώρας εξαγωγής στην οποία εκδίδεται το πιστοποιητικό κυκλοφορίας EUR.1 κάθε κατάλληλο έγγραφο για την απόδειξη του χαρακτήρα καταγωγής των σχετικών προϊόντων καθώς και της εκπλήρωσης των λοιπών όρων του παρόντος πρωτοκόλλου.

4. Το πιστοποιητικό κυκλοφορίας EUR.1 εκδίδεται από τις τελωνειακές αρχές κράτους μέλους της Ευρωπαϊκής Κοινότητας ή της Δυτικής Όχθης και της Λωρίδας της Γάζας, εάν τα προς εξαγωγή εμπορεύματα μπορούν να θεωρηθούν ως προϊόντα καταγόμενα από την Κοινότητα ή τη Δυτική Όχθη και τη Λωρίδα της Γάζας και πληρούν τις προϋποθέσεις του παρόντος πρωτοκόλλου.

5. Οι τελωνειακές αρχές που εκδίδουν το πιστοποιητικό λαμβάνουν όλα τα αναγκαία μέτρα για την επαλήθευση του χαρακτήρα καταγωγής των προϊόντων και της πλήρωσης των λοιπών όρων του παρόντος πρωτοκόλλου. Για το σκοπό αυτό έχουν το δικαίωμα να ζητούν την προσκόμιση κάθε αποδεικτικού στοιχείου και να διενεργούν ελέγχους των λογιστικών καταχωρίσεων του εξαγωγέα ή οποιονδήποτε άλλο έλεγχο θεωρούν αναγκαίο. Οι τελωνειακές αρχές που εκδίδουν το πιστοποιητικό εξασφαλίζουν επίσης την ορθή συμπλήρωση των εντύπων που αναφέρονται στην παράγραφο 2. Ιδίως, ελέγχουν αν ο χώρος που προορίζεται για την περιγραφή των προϊόντων έχει συμπληρωθεί κατά τρόπο που να αποκλείει οποιαδήποτε πιθανότητα δολίων προσθηκών.

6. Η ημερομηνία έκδοσης του πιστοποιητικού κυκλοφορίας EUR.1 αναγράφεται στη θέση 11 του πιστοποιητικού.

7. Πιστοποιητικό κυκλοφορίας εμπορευμάτων EUR.1 εκδίδεται από τις τελωνειακές αρχές και τίθεται στη διάθεση του εξαγωγέα, μόλις πραγματοποιηθεί ή εξασφαλισθεί πραγματική εξαγωγή.

Άρθρο 17 Εκ των υστέρων έκδοση πιστοποιητικού κυκλοφορίας EUR.1

1. Κατά παρέκκλιση από το άρθρο 16 παράγραφος 7, το πιστοποιητικό κυκλοφορίας EUR.1 είναι δυνατό, σε εξαιρετικές περιπτώσεις, να εκδοθεί και μετά την εξαγωγή των προϊόντων τα οποία αφορά, εάν:

α) δεν είχε εκδοθεί κατά τη στιγμή της εξαγωγής συνεπεία λαθών, ακουσίων παραλείψεων ή ειδικών περιστάσεων ή

β) αποδεικνύεται κατά τρόπο ικανοποιητικό στις τελωνειακές αρχές ότι εκδόθηκε πιστοποιητικό κυκλοφορίας EUR.1, το οποίο δεν έγινε δεκτό κατά την εισαγωγή για τεχνικούς λόγους.

2. Για την εφαρμογή της παραγράφου 1, ο εξαγωγέας στην αίτησή του πρέπει να αναφέρει τον τόπο και την ημερομηνία της εξαγωγής των προϊόντων, τα οποία αφορά το πιστοποιητικό κυκλοφορίας EUR.1 καθώς και τους λόγους για τους οποίους υποβάλλει την αίτηση.

3. Οι τελωνειακές αρχές είναι δυνατόν να εκδώσουν εκ των υστέρων πιστοποιητικό κυκλοφορίας EUR.1, μόνον αφού επαληθεύσουν ότι τα στοιχεία που περιέχονται στην αίτηση του εξαγωγέα ανταποκρίνονται σε εκείνα του αντίστοιχου φακέλου.

4. Τα πιστοποιητικά κυκλοφορίας EUR.1 που εκδίδονται εκ των υστέρων πρέπει να φέρουν μία από τις ακόλουθες φράσεις:

«NACHTRΔGLICH AUSGESTELLT», «